"AHLI UMNO, PAS TIDAK HARUS TAKSUB KEPADA PARTI DAN PEMIMPIN DEMI
SELAMATKAN NEGARA INI"

KIKIS SIKAP SENTIMENTAL PADA PARTI POLITIK DEMI SURVIVAL NEGARA DALAM PRU KE-14

1. Tan Sri Rafidah Aziz melalui entri akaun facebook beliau (Rafidah Aziz Malaysian Citizen – 24 Mac 2018) jelas menampakan rasa kekecewaan beliau terhadap UMNO/BN sejak akhir-akhir ini. Entah apa yang mendorong beliau lantang mengkritik pentadbiran Perdana Menteri Najib Razak.
2. Berbagai pendapat serta peringatan beliau untuk rakyat agar tidak perlu merasa sentimental dan ‘setia’ kepada parti atau individu. Disamping itu juga beliau mengingatkan agar jangan sekali-kali rakyat merasa ‘terhutang budi’ sehingga menutup mata dan telinga menjadi ‘buta tuli’ terhadap perkara buruk yang melanda negara kerana setiap perkara yang berlaku dan dihadapi negara masakini akan memberi kesan buruk kepada masa depan anak cucu kita semua.
3. Tulisan Tan Sri Rafidah pasti ditujukan terus buat penyokong, ahli dan pimpinan parti politik pemerintah khususnya UMNO yang telah lama berkarat dalam diri mereka. Rakyat dan ahli UMNO khususnya diingatkan  agar jangan terlalu terikat kepada parti itu selamanya.
Saya berpendapat bahawa Tan Sri Rafidah sedang berusaha untuk meleraikan doktrin ‘pemikiran karut’ ahli UMNO bahawa tanpa UMNO negara akan musnah, tanpa UMNO Melayu akan mundur, akan diperintah oleh bangsa lain, negara akan dijajah, bangsa Melayu akan merempat, Islam akan hilang dari negara dan macam-macam lagi khurafat yang ditanam dalam minda ahli-ahli.
4. Sememenangnya begitulah sifat ahli, penyokong dan pemimpin parti politik dalam soal kesetiaan, hingga sampai tahap taksub kepada parti politik dan pemimpinnya walaupun pemimpinnya jauh tersasar dari hala tuju perjuangan, mementingkan diri sendiri, menghambakan ahli-ahli, dan menyalahgunakan kedudukan.
Saya yakin, ramai ahli parti politik itu tahu bahawa pemimpin mereka melakukan kesalahan, tetapi tidak berani menegur atau berubah kerana bimbang dianggap menderhaka, pengkhianat, jahat dan lain-lain. Justeru mereka mengambil sikap mendiamkan diri dan hanyut dalam arus parti sendiri yang semakin reput dan condong menanti rebah.
5. Bagi saya ianya bukan saja merubah pemikiran ahli Umno tetapi merupakan juga keperluan merubah ketaksuban ahli-ahli PAS.
Ahli PAS juga tidak perlu terlalu sentimental dan taksub dengan parti dan pemimpin. Bagi saya, pandangan Tan Sri Rafidah senada dan sependapat sama dengan majoriti rakyat di negara ini yang tidak terikat dengan mana-mana parti politik.
Golongan ini (tidak terikat dengan parti politik) dikenali sebagai  pengundi berpengetahuan (knowledge voters) dan yang akan menjadi  penentu kuasa politik dan pemenang dalam pertarungan pilihanraya. Kelompok ini adalah kumpulan terbanyak dan mewakili majoriti rakyat di negara ini. Maka kepada golongan inilah semua parti politik sibuk merayu, berkempen, memujuk dan mengugut agar mereka memberikan undi.
6. Trend pengundi semasa tidak lagi berpaut kepada parti politik, mereka lebih cenderung melihat kepada batang tubuh calon dari parti yang bertanding itu serta isu yang diperjuangkan. Oleh itu, ‘pengundi semasa’ mesti melihat keutamaan dan usah tertipu dengan sandiwara mainan silap mata oleh parti pemerintah menjelang saat akhir PRU 14 nanti.
Soal ‘makan dedak’, termakan budi dengan pelbagai bantuan seharusnya ditolak tepi demi melihat perkara yang lebih utama iaitu masalah rakyat dan negara. Isu ekonomi rakyat dan negara yang semakin menghimpit, penyelewengan dalam pemerintahan negara, skandal dan korupsi, kezaliman dan penindasan adalah masalah pokok yang utama dan mesti diselesaikan oleh rakyat.
7. Jangan kerana menjelang musim PRU ke 14, dengan pelbagai ‘habuan turun dari langit’, projek segera, pemimpin tiba-tiba hipokrit mesra dan merakyat duduk di dapur rumah rakyat. Pemimpin yang muncul hanya lima tahun sekali tiba-tiba hadir ziarah tiga empat kali dalam sehari boleh mengubah persepsi dan keutamaan kita semua.
Anggaplah itu semua adalah sementara, dan selepas PRU ke 14 semua habuan itu hanya tinggal mimpi, dan pemimpin yang dilihat ’live’ depan mata sekarang ini entah bila akan kelihatan lagi.
8. Negara kita yang disayangi ini perlukan perubahan dan sekarang adalah masanya untuk rakyat bangkit membuat perubahan bagi bina semula negara yang telah buruk di mata dunia . Sudah tiba masanya kepimpinan negara diserahkan kepada pemimpin yang tidak mementingkan perut sendiri dan parti yang amanah, adil, telus, bertanggungjawab dan jujur. Pemimpin dan parti yang sedang berkuasa menguasai kerajaan Malaysia sekarang mesti dihumban kerana telah terpalit dengan pelbagai skandal, penipuan, mementingkan diri sendiri, zalim dan menghambakan rakyat.
Kita dapat melihat contoh bagaimana negara lain telah mengubahnya dan menikmati iklim demokrasi sebenar. Malaysia perlu bergerak ke arah itu, dan pengundi bebas dari kongkongan parti adalah penentunya.
Saya melihat rakyat sedang bergerak ke arah itu sekarang.
DATO’ HJ MAHFUZ OMAR
Ahli Parlimen Pokok Sena
28 Mac 2018/10 Rejab 1439H.

0

0

votes
Article Rating
Kongsikan artikel ini


INVOKE PATUHI SEMUA DAN PERATURAN DAN UNDANG2 – RAFIZI

CUBAAN MELUMPUHKAN OPERASI INVOKE, MENAKUTKAN SUKARELAWAN DAN FITNAH JAHAT NAIB KETUA PEMUDA UMNO DAN TV3
Selasa lalu (27 Mac 2018), Naib Ketua Pemuda Umno, Khairul Azwan Harun semasa berucap di Dewan Negara telah membuat beberapa fitnah jahat terhadap operasi INVOKE, seperti berikut:
1. INVOKE telah melanggar undang-undang kerana menelefon orang ramai untuk membuat kaji selidik
2. INVOKE menerima dana asing untuk meracun pemikiran rakyat Malaysia
3. INVOKE ada hubungan dengan pemimpin Israel melalui badan-badan yang memberi bantuan kewangan kepadanya
Sebahagian ucapan itu telah dijadikan bahan berita oleh TV3 dan disiarkan di dalam berita-berita rangkaian Media Prima, selain dimuatnaik di laman Facebook TV3 sebagai buletin berita, seperti berikut:
https://www.facebook.com/BeritaTV3/videos/2140553322626504/
Ucapan Khairul Azwan Harun itu turut dilaporkan oleh Bernama dan disiarkan di laman-laman berita, seperti laporan Malaysiakini: https://www.malaysiakini.com/news/417380
Semalam (Rabu, 28 Mac 2018), Pemuda Umno telah membuat laporan polis dan kepada pihak berkuasa berkenaan agar INVOKE disiasat, berdasarkan ucapan yang dibuat oleh Khairul Azwan Harun (rujuk laporan Utusan mengenai laporan polis Pemuda Umno: http://www.utusan.com.my/berita/jenayah/invoke-malaysia-ceroboh-data-peribadi-17-juta-rakyat-malaysia-1.636819)
Berikut adalah maklum balas INVOKE mengenai tuduhan-tuduhan yang dibuat oleh Naib Ketua Pemuda Umno itu dan laporan-laporan media perdana yang dikawal Umno/Barisan Nasional:
i. INVOKE tidak pernah menerima satu sen pun dari mana-mana badan baik dari dalam dan luar negara. INVOKE dibiayai sepenuhnya oleh ribuan rakyat Malaysia yang melanggan khidmat kami atau membeli tiket-tiket/barang kempen yang dijual untuk membiayai operasi INVOKE
ii. INVOKE telah pun menyiarkan secara terperinci senarai pelanggan dan pembeli yang telah menyumbang kepada INVOKE, yang secara jelas menunjukkan ribuan rakyat Malaysia yang membiayai operasi INVOKE
iii. INVOKE telah mematuhi segala peraturan dan undang-undang berhubung operasi kami, seperti mana yang juga diamalkan oleh badan-badan kaji selidik yang lain di Malaysia seperti Merdeka Centre, Centre for Strategic Engagement (CENSE yang diketuai Rita Sim) dan lain-lain
iv. INVOKE tidak pernah ada sebarang hubungan dengan mana-mana pihak yang ada hubungan dengan rejim Israel, seperti yang didakwa oleh Khairul Azwan Harun
Saya mencabar Khairul Azwan Harun mengulangi tuduhannya di luar Dewan Negara supaya saya boleh mengambil tindakan saman terhadap beliau dengan segera.
Sebelum ini, beliau telah pun kalah di mahkamah berkenaan isu pembabitan Pemuda Umno di dalam skandal pembelian hartanah MARA di Australia, apabila mahkamah mengiyakan kenyataan saya yang menunjukkan perkaitan di antara pemimpin Pemuda Umno dengan individu yang terbabit di dalam skandal tersebut. Salah seorang dari individu itu menjadi pemegang saham yang besar di dalam syarikat yang diketuai Khairul Azwan sendiri.
Oleh kerana beliau hanya berani berucap di bawah perlindungan Dewan Negara, saya telah meminta pasukan peguam saya meneliti ruang untuk mengambil tindakan undang-undang terhadap beliau.
Saya juga telah mengarahkan pasukan peguam untuk mengkaji mengambil tindakan undang-undang terhadap TV3 yang secara jelas telah memfitnah INVOKE dengan membuat laporan palsu kononnya ia dibiayai badan asing.
Saya percaya serangan ke atas INVOKE adalah satu rancangan tersusun menjelang pilihanraya bertujuan untuk melumpuhkan operasi kami.
Jika INVOKE dituduh melanggar undang-undang kerana menjalankan kaji selidik, bagaimana pula ratusan kaji selidik yang dilakukan oleh Umno untuk mengukur tahap sokongan ke atas calon-calonnya? Saya dimaklumkan sendiri oleh beberapa orang Ahli Parlimen Umno mengenai kaedah yang digunakan Perdana Menteri, Dato’ Seri Najib Razak yang menggunakan kaji selidik melalui telefon untuk mengenal pasti tahap sokongan setiap wakil rakyatnya.
Jika INVOKE ingin disiasat kerana menjalankan kaji selidik, kenapa pula Umno tidak disiasat secara besar-besaran kerana jumlah kaji selidik melalui telefon yang dibuat oleh Umno adalah jauh lebih tinggi berbanding kaji selidik oleh INVOKE?
Sebab itu, rakyat dapat membaca ini adalah senjata Umno untuk melumpuhkan INVOKE yang kini sudah mempunyai 25,000 orang sukarelawan yang giat dilatih untuk menjadi ejen kira undi bagi calon-calon PH.
Ugutan ke atas INVOKE adalah untuk menakut-nakutkan rakyat supaya tidak terus tampil menjadi sukarelawan kerana Umno bimbang dokongan rakyat yang menjadi sukarelawan INVOKE akan menyukarkan sebarang usaha penipuan pilihanraya.
Oleh itu, saya menggesa seramai mungkin rakyat untuk terus tampil mendaftar menjadi sukarelawan dengan mendaftar di pautan bit.ly/JOMJOININVOKE
Lebih ramai rakyat yang mendaftar menjadi sukarelawan, lebih sukar Umno mengugut untuk melumpuhkan operasi INVOKE.
BAGI PIHAK INVOKE
Rafizi Ramli

0

0

votes
Article Rating
Kongsikan artikel ini


TAHNIAH MAHKAMAH TINGGI SHAH ALAM

Mahkamah Tinggi Shah Alam mengenepikan hukuman bon berkelakuan baik dengan jaminan RM20 ribu yang dikenakan terhadap seorang yang dipercayai bergelar Datin, Rozita Mohamad Ali oleh Mahkamah Syesen Petaling Jaya sebelum ini atas kes kesalahan mendatangkan kecederaan parah terhadap seorang pembantu rumah warga Indonesia.
Sebaliknya, beliau hari ini dijatuhi hukuman penjara selama lapan tahun atas kesalahan tersebut.
Dalam waktu yang sama, mahkamah juga memerintahkan hukuman itu berkuatkuasa pada hari ini dan menolak perlaksanaannya ditangguhkan sehingga menunggu rayuan.
Keputusan ini berikutan Mahkamah Tinggi Shah Alam membenarkan semakan kehakiman yang dibuat oleh pihak pendakwaan berhubung hukuman Mahkamah Sesyen Petaling Jaya sebelum ini.
Pertuduhan dibuat mengikut Seksyen 326 Kanun Keseksaan yang memperuntukkan penjara maksimum 20 tahun dan denda.
Hukuman bon berkelakuan baik yang dijatuhkan oleh Mahkamah Sesyen Petaling Jaya sebelum ini telah menimbulkan rasa tidak puas hati pelbagai pihak, malah blog ini juga ada membangkitkan perkara yang sama dalam postingnya pada 17 Mac lalu.
Serentak dengan rasa tidak puas itu, sebuah petisyen yang mendesak hukuman berat dijatuhkan terhadap Datin berkenaan juga diwujudkan dalam talian dan telah mendapat sambutan hangat daripada pelbagai pihak yang cintakan keadilan.
Dengan hukuman oleh Mahkamah Tinggi Shah Alam ini, seluruh rakyat Malaysia tentunya berasa lega dan lapang dada bahawa sekurang-kurangnya keadilan telah ditegakkan dengan sewajarnya.
Tahniah kepada Mahkamah Tinggi Shah Alam dan Pesuruhjaya Kehakiman, Tun Abd Majid Tun Hamzah atas atas keputusan yang melegakan ini.
(ShahbudinHusin 29/03/2018)

0

0

votes
Article Rating
Kongsikan artikel ini


RAKYAT SEDANG DIASAK KE DINDING UNTUK AKUR DENGAN KEMENANGAN NAJIB DAN
BN….

 Hakikat bahawa persempadanan baru kawasan pilihanraya dan akta berita palsu adalah senjata baru bagi Najib Razak untuk memastikan kemenangan BN dalam pilihanraya akan datang semakin tidak dapat disangkal lagi.

 Kedua-duanya terus diusulkan di Parlimen, meskipun bantahan kelihatan nyata dan memuncak di mana-mana.

 Usul persempadanan baru kawasan pilihanraya hanya dibahaskan dalam tempoh kira-kira 4 jam sebelum diluluskan di mana 5 Ahli Parlimen pembangkang sekadar diberi masa selama 10 minit untuk berhujah dan membahaskannya.

 Ini mungkin merupakan rang undang-undang paling pantas sekali pernah diluluskan oleh Parlimen.

 Ia berbeza dengan rang undang-undang lain, malah keistimewaannya melebihi RUU 355 untuk memperkasa Mahkamah Syariah yang telah tertangguh sejak beberapa sessi Parlimen yang lalu.

 Dalam hal ini, di manakah sebenarnya perjuangan mahu meningkatkan martabat Islam di mata pemimpin UMNO dan BN?

 Bahkan hakikat ini semakin mengesahkan bahawa RUU 355 itu tidak lebih hanya untuk membuai perasaan pemimpin-pemimpin Pas untuk terus mendekat dan berbaik-baik dengan UMNO bagi kepentingan kuasa Najib yang semakin longgar dan hampir terkulai.

 Begitu juga dengan akta berita palsu, setelah bacaan kali kedua dilakukan semalam, sudah pasti ia akan diluluskan pada minggu depan apabila sidang Parlimen disambung pada Isnin.

 Kedua-dua rang undang-undang ini sengaja dibentang dan diluluskan untuk kepentingan Najib, UMNO dan BN mengekalkan kuasanya.

 Pada kebiasaannya, persempadanan baru kawasan pilihanraya diadakan setiap 10 tahun sekali. Kali terakhir persempadanan baru diadakan ialah pada 2003.

 Meskipun BN tidak mempunyai majoriti dua pertiga sejak 2008 untuk membolehkannya menambah kawasan-kawasan pilihanraya baru, lakaran baru kawasan-kawasan pilihanraya ini sepatutnya diadakan sebelum PRU 2013 lalu iaitu 10 tahun selepas kali terakhir ia dilakukan pada 2003.

 Kenapakah  SPR tidak melakukannya sebelum PRU 2013 yang lalu?

 Kenapa hanya menjelang PRU 14 di mana sokongan rakyat terhadap Najib begitu merosot dan beliau sendiri terpalit dengan skandal mega 1MDB, maka baru lakaran baru kawasan pilihanraya mahu dilakukan?

 Hal yang sama juga berkaitan akta berita palsu, kenapa hanya setelah Najib, UMNO dan BN terlihat kalah dalam perang media sosial dan rakyat semakin berani menunjuklan ketidakpuasan hati terhadap kepimpinannya, barulah akta berita palsu mahu diwujudkan?

 Apakah tidak cukup lagi undang-undang jenayah, akta hasutan serta akta komunikasi dan multimedia untuk membendung berita-berita yang dianggap palsu itu?

 Selepas akta berita palsu dikuatkuasakan nanti, siapakah yang mahu menangkap dan mendakwa Najib jika dalam ucapan dalam kempen-kempen pilihanrayanya, beliau terus menyatakan kepalsuan seperti Pakatan Harapan dikuasai DAP, perjuangan Tun Mahathir ialah untuk menaikkan anaknya Mukhriz sebagai Perdana Menteri dan segala bantuan kerajaan akan dihentikan apabila gabungan pembangkang mengambil alih pentadbiran negara?

 Ternyata akta berita palsu ini adalah untuk kegunaan sewaktu kempen pilihanraya dengan kerajaan yang masih dikuasai BN, ia dengan mudah akan mengkategorikan semua berita yang tidak memihak kepada BN sebagai berita palsu yang membolehkan penyebarnya dihukum sehingga penjara 6 tahun dan denda RM500 ribu.

 Secara tersirat dan nyata, akta ini adalah untuk menakut-nakutkan rakyat dan menghalang mereka daripada mendedahkan keburukan pemimpin UMNO dan BN, meskipun hakikatnya skandal sedang berselirat di merata-rata.

 Bersama lakaran baru kawasan pilihanraya dan akta berita palsu ini, kedua-duanya adalah bertujuan mengasak rakyat hingga ke dinding dan akhirnya akur dengan kemenangan Najib, UMNO dan BN dalam pilihanraya akan datang.

 Melalui persempadanan baru yang tidak adil, rakyat dipaksa akur dengan kemenangan BN, meskipun sokongan undi popular yang diraih hanya serendah 40 peratus saja, manakala melalui akta berita palsu, keakuran itu cuba dijelmalkan melalui ketakutan terhadap rakyat untuk membayar denda tinggi dan mungkin mengalami kehidupan di penjara.

 Itulah tujuan sebenarnya, bahawa tanpa sokongan majoriti atau dalam keadaan rakyat tidak puas hati terhadap sekian banyak skandal sekali pun, kemenangan tetap berpihak kepada BN.

 Lalu, di manakah letaknya maruah Najib, UMNO dan BN dengan kemenangan yang mahu dicapai dengan cara begitu?
(ShahbudinHusin 30/03/2018).

0

0

votes
Article Rating
Kongsikan artikel ini


UMUR PANJANG TAPI MENENTANG KEMUNGKARAN LEBIH BAIK DARIPADA UMUR TAK
BERAPA PANJANG, NAMUN SERONOK DENGAN KESILAPAN

Bagaimanakah Zahid Hamidi boleh tahu atau mengagak panjangnya umur Tun Mahathir Mohamad yang dianugerahkan Tuhan kepada bekas Perdana Menteri itu semata-mata untuk melihat kesilapannya sendiri?
Adakah ia berdasarkan ilmu agama yang ada dalam dadanya atau kerana sentimen politik untuk membela Najib Razak semata-mata?
Apa pula salah dan silap Tun Mahathir selama menjadi Perdana Menteri?
Bolehkah Zahid Hamidi menyenaraikannya?
Lagi pula, jika benar panjangnya usia Tun Mahathir ialah semata-mata untuk beliau melihat kesilapannya, mengapa sekarang ini beliau tidak bersama-sama dengan lebih banyak kesilapan yang sedang dilakukan Najib?
Bagaimanakah Tun Mahathir yang didakwa Zahid Hamidi sedang melihat kesilapan masa lalunya boleh menjauhkan diri, malah menentang kesilapan-kesilapan yang telah dan sedang dilakukan Najib?
Bukankah jika Tun Mahathir ada kesilapan masa lalu, beliau sepatutnya lebih atau terus menyokong Najib agar kesilapan lamanya tenggelam dengan sendirinya?
Bagaimana jika rahsia Tuhan memanjangkan usia Tun Mahathir sehingga ke angka 93 dan terus gigih berjuang sehingga sekarang ialah agar beliau dapat membetulkan kesilapan dan kerosakan yang dilakukan oleh Najib selama ini?
Orang tua-tua selalu menyebut,  yang penting dalam hidup ini bukan permulaan hidup, tetapi bagaimana pengakhiran dalam kehidupan.
Dalam hal ini, Tun Mahathir yang dipanjangkan umurnya oleh Tuhan tetapi memilih untuk menentang kesilapan Najib di penghujung kehidupannya tentulah jauh lebih baik daripada mereka yang tidak berapa panjang usianya, namun tetap gembira bergelumang dengan kesilapan yang semakin parah serta tidak ternampak tanda-tanda penyesalan.
Bilakah pula orang seperti itu mahu menyedari kesilapan dan  kesalahannya atau mereka lebih rela berada dalam “kesesatan” sehingga ke penghujung usia?
Apa pun, kesediaan Tun Mahathir menyingsing lengan untuk membetulkan kesilapan Najib dalam usianya sekarang nyata lebih baik berbanding jika beliau tidak berbuat apa-apa atau kalau terus bersama dengan kesalahan yang makin parah adanya sekarang ini.
Untuk itu, semoga perjuangan Tun Mahathir sentiasa diberkati Tuhan dan beroleh kejayaan akhirnya.
(ShahbudinHusin 30/03/2018)

0

0

votes
Article Rating
Kongsikan artikel ini


ADIK TAK SOKONG, ANAK SENDIRI MENJAUHKAN DIRI…

Ketika seseorang sedang berjuang, sokongan ahli keluarga terdekat seperti isteri atau suami, adik-beradik dan anak-anak biasanya adalah amat penting sekali.
Ia adalah sokongan moral terbaik dan mampu menambahkan lagi keyakinan ke arah menggapai kemenangan yang diidam-idamkan.
Najib Razak yang PRU 14 ini merupakan hidup matinya kariernya, tentunya juga tidak terkecuali daripada perkara  itu.
Meskipun beliau masih mendapat sokongan dan dokongan daripada isterinya, Rosmah Mansor untuk terus mempertahankan kedudukannya, tetapi semakin hampir hari perhitungan dalam perjuangannya, Najib ternampak mulai hilang sokongan daripada ahli keluarga terdekatnya yang lain.
Sebagaimana yang kita tahu dan sedar, undang-undang berita palsu yang mahu diperkenalkan oleh Najib adalah untuk memberi kelebihan kepadanya untuk memenangi PRU 14 akan datang ini.
Salah seorang adik Najib, Nazir Razak nyata tidak setuju dengan undang-undang tersebut dan meminta ditangguhkan terlebih dahulu.
“Ini tentang hak asasi kebebasan bersuara bagi setiap individu dan memupuk perasaan takut dengan hukuman drakonian berdasarkan istilah tidak jelas yang hanya akan merencatkan masyarakat kita,” ujar beliau.
Pendirian beliau nampak senada dengan majoriti rakyat yang melihat undang-undang tersebut hanyalah untuk kegunaan politik dan perkakas Najib, UMNO dan BN dalam menyekat kebebasan serta menghalang salah laku mereka daripada didedahkan.
Beberapa jam kemudian selepas Nazir meluahkan pandangannya itu, anak Najib sendiri, Nazifuddin pula mengumumkan pengundurannya daripada politik buat sementara waktu.
Beliau berkata, keputusannya itu adalah sehingga sampai masanya nanti beliau akan kembali semua aktif dalam UMNO.
Walaupun beliau difahamkan hanya merupakan Ketua Pemuda UMNO cawangan di sebuah bahagian saja, keputusan Nazifuddin untuk mengundurkan diri di ketika bapanya sedang menjadi Presiden UMNO dan akan kembali aktif semula di waktu yang lain, mungkin setelah orang lain menerajui UMNO, ia adalah gambaran ketidakyakinan atau betapa susahnya berada dalam UMNO yang sedang dipimpin oleh Najib sekarang ini.
Jika tidak mengalami kesukaran menjadi seorang anak kepada bapa yang namanya selalu dipertikai dan dijaja buruk di seluruh dunia dan beliau sendiri ternampak tidak upaya untuk memberi jawapan atau penjelasan, maka sudah tentu kekal aktif dalam UMNO adalah pilihan yang lebih baik bagi Nazifuddin.
Dalam hal ini, ternyata beban politik dan salah laku Najib amat besar sehingga anaknya sendiri sudah tidak tertanggung lagi dan mahu menjauhkan diri daripada terkena tempiasnya.
Jika sudah adik sendiri tidak setuju dan anak kandung, walaupun daripada isteri  terdahulu, mulai mahu menjauhkan diri, maka apakah faedahnya lagi bagi pengundi mahu terus mengekalkan Najib dalam PRU 14 ini?
Terima kasih Nazir dan Nazifuddin kerana memudahkan lagi pengundi membuat pilihan.
(ShahbudinHusin 31/03/2018)

0

0

votes
Article Rating
Kongsikan artikel ini


JIKA BEGITU, KENAPA UMNO TAK BUAT PROGRAM DENGAN KEHADIRAN 10 ORANG
SAJA?

Barangkali kerana terganggu dengan jumlah kehadiran puluhan ribu rakyat dalam program-program Pakatan Harapan yang dihadiri oleh Tun Mahathir Mohamad, terbaru di Kedah dan Perlis sehari dua yang lalu, menteri pengampu, Salleh Said Keruak seolah-olah cuba mententeramkan rasa gundah gulana seluruh pimpinan UMNO, khususnya Najib Razak dengan mengatakan ramainya  yang hadir itu tidak menjamin undi yang banyak ketika PRU 14 nanti.

 Katanya, jumlah besar yang hadir dalam ceramah Pakatan Harapan tidak bermakna mereka juga akan memperolehi undi yang banyak.

 “Masalah dengan pembangkang ialah mereka selalu mengambil kira jumlah yang hadir dalam ceramah sebagai suatu bentuk undi, sedangkan perkara itu belum menjadi kenyataan lagi,” kata Salleh yang juga Menteri Komunikasi dan Multimedia.

 Memang tidak siapa menafikan bahawa kehadiran dalam ceramah bukan jaminan undi yang banyak, tetapi oleh kerana politik adalah perebutan berkaitan nombor, maka jumlah kehadiran dalam sesuatu program atau majlis adalah amat penting sekali.

 Ia setidak-tidaknya memberi gambaran program atau majlis yang diadakan itu telah mendapat sambutan ramai.

 Dengan hangatnya sambutan yang diterima, ia bukan saja dapat menaikkan semangat penganjur serta penceramah, bahkan mendorong mereka yang lain untuk turut hadir dalam program atau majlis yang akan diadakan selepas itu.

 Dengan yang demikian, program-program yang diadakan akan sentiasa mendapat sambutan, sekaligus menyebabkan lebih ramai rakyat atau pengundi dapat mendengar penerangan berkaitan masalah negara, skandal pemimpin dan sebagainya.

 UMNO sendiri pun sebenarnya begitu mementingkan jumlah yang ramai dalam program-program yang diadakannya, terutama jika melibatkan kehadiran Perdana Menteri.

 Untuk itu, adalah perkara biasa – dulu, kini dan selamanya – bagi UMNO membayar upah, menyediakan bas, memberi duit tambang dan elaun makan untuk memastikan kehadiran yang ramai dalam program-program anjurannya.

 Tidak cukup dengan itu, kadangkala pelajar sekolah, penuntut universiti, pegawai kerajaan, guru-guru dan peneroka Felda turut dikerah hadir semata-mata untuk mencipta berita palsu kononnya program yang diadakan itu  mendapat sambutan ramai dan pemimpin yang berucap begitu digila-gilakan oleh rakyat.

 Oleh kerana Salleh Said Keruak sudah pandai memperlekeh kehadiran yang ramai dengan mengatakan ia tidak menggambarkan undi yang banyak, maka UMNO wajib berani berubah mulai sekarang.

 Usah lagi menyediakan bas, membayar upah kehadiran, memberi elaun makan, duit poket dan sebagainya dalam mana-mana program UMNO, terutama yang dihadiri oleh Najib.

 Biarkan saja mereka yang mahu hadir datang secara ikhlas dan sukarela serta tanpa paksaan.

 Jika dengan kehadiran yang sedikit pun, seperti kata Salleh, UMNO masih boleh menang sebagaimana beberapa contoh yang ditampilkannya, buat apa membazir wang dan tenaga memaksa kehadiran yang ramai?

 Cuba dalam dua atau tiga program yang dihadiri Najib selepas ini, biarkan misalnya hanya 10 atau 100 orang saja yang hadir memeriahkannya, kemudian kita sama-sama lihat, adakah terjamin BN mampu menang dengan keadaan itu dalam PRU 14 akan datang?
(ShahbudinHusin 31/03/2018)

0

0

votes
Article Rating
Kongsikan artikel ini


NAJIB SEMAKIN "BAHAYA" KEPADA MASA DEPAN NEGARA

 Kenyataan Najib Razak yang membayangkan Rejimen Askar Melayu Diraja atau RAMD akan dibubarkan jika Pakatan Harapan diberi peluang mentadbir negara, bukan saja satu lagi berita palsu yang keluar daripada mulutnya, malah juga sebenarnya kata-kata yang berbaur hasutan dan boleh memecah-belahkan perpaduan masyarakat berbilang kaum di negara ini.

 Kalau pun Najib begitu terdesak untuk menang pilihanraya kerana takut dirinya akan diadali berkaitan skandal 1MDB dan kemasukan RM2,600 juta ke dalam akaun peribadinya, semburan api perkauman seperti ini amatlah tidak wajar dan merbahaya kepada masa depan negara.

 Dalam erti kata lain, oleh kerana Najib sudah mula memercikkan api perkauman yang keterlaluan semata-mata untuk kepentingan politik dan tujuan memenangi pilihanraya, mengekalkan dan memberi kemenangan kepada beliau juga  jauh lebih merbahaya lagi.

 Dengan kenyataan Najib mengenai pembubaran RAMD itu, secara langsung dan tidak langsung, tiupan slogan 1Malaysia yang diperkenalkannya sebelum ini sudah jadi hampas yang tidak lagi berharga.

 Laungan 1Malaysia tidak lebih hanyalah umpan politik murahan Najib untuk menunjukkan keterbukaannya sebagai Perdana Menteri, tetapi semua itu ternyata hanyalah palsu belaka.

 Malah, melalui 1Malaysia di mana beliau kemudian menubuhkan sebuah syarikat pelaburan bernama 1MDB, ia tidak lebih alat untuk mengaut keuntungan peribadi dengan berselindung di sebalik slogan bermadu, tapi hakikatnya penuh dengan racun yang berbisa.

 Bersama pertanyaannya sebelum ini yang juga bercorak perkauman dengan menyalahkan pengundi Cina sebaik keputusan PRU 13 yang lalu, sambil bertanya, “apa lagi Cina mahu?”, apa yang disebutnya mengenai pembubaran RAMD adalah petanda bahawa di lubuk hati Najib tertanam perlekehan yang mendalam terhadap kaum-kaum lain.
Apakah Najib lupa siapa yang menyerahkan banyak aset dan tanah kepada negara China, termasuk tapak kem TUDM di Sungai Besi yang kini dikenali sebagai Bandar Malaysia?

 Hakikatnya, RAMD tidak mungkin dibubarkan, tidak kira siapa pun yang menguasai Putrajaya. RAMD adalah lambang dan imej negara, sesuai dengan kedudukan negara yang mengamalkan sistem demokrasi berparlimen serta raja berperlembagaan.

 Dengan kata mudah, RAMD adalah dilindungi oleh perlembagaan.

 Oleh yang demikian, membayangkan RAMD akan dibubarkan sepertimana yang disebut oleh Najib, tidak lain adalah bertujuan jahat, menghasut, memecah-belahkan perpaduan serta menggalakkan ketidakpercayaan, malah pergaduhan di antara kaum.

 Ini bererti, jika untuk menang pilihanraya pun Najib sanggup berbuat demikian tanpa memikirkan kesannya kepada perpaduan rakyat, sedangkan beliau adalah ketua kerajaan yang seharusnya bertanggungjawab dengan adil menaungi semua pihak, tidak mustahil lebih banyak perkara-perkara ekstrem turut boleh dilakukannya, baik untuk mencapai kemenangan, mahu pun selepas dapat kekal berkuasa lagi.

 Najib dengan ini tidak harus, malah tidak layak sama sekali untuk terus disambung kuasanya kerana beliau ternyata amat berbahaya kepada masa depan negara.

 Mengundi beliau, tidak saja akan melebarkan lagi jurang permusuhan  antara kaum, malah beliau tidak mungkin akan mengutamakan perpaduan dalam tugas dan tanggungjawabnya.

 Walaupun pelbagai suara telah bangkit menyanggah apa yang diperkatakan Najib itu, bahkan Lim Kit Siang turut tampil menafikannya, sehingga sekarang belum terdengar lagi Perdana Menteri mahu menarik balik atau memohon maaf atas keterlanjurannya menyebarkan berita palsu, menghasut dan memecah-belahkan perpaduan kaum antara berkaitan RAMD itu.

 Tanpa keraguan, diulang sekali lagi, dengan permainan politik yang diamalkannya kini, Najib jelas amat merbahaya kepada masa depan negara dan tidak harus diberikan sebarang undi kepadanya.
Tidak cukup dengan kerosakan kepada negara melalui skandal 1MDB dan penyerahan aset serta tanah kepada China, Najib juga bakal menambah-burukkan lagi kerosakan itu berdasarkan jalur pemikirannya yang tidak banyak berbeza dengan Jamal Md. Yunus.

 Noktah, titik, fullstop….lupakan Najib untuk masa depan Malaysia yang lebih baik.
(ShahbudinHusin 01/04/2018)

0

0

votes
Article Rating
Kongsikan artikel ini


TSUNAMI MELAYU KIAN HAMPIR JADI KENYATAAN

 Minggu ini Tun Mahathir Mohamad menghadiri program Jelajah Pakatan Harapan di tiga tempat yang berbeza bersama pemimpin-pemimpin utama gabungan pembangkang itu.

 Pada hari Khamis lalu,  beliau berada di Guar Cempedak, Kedah di mana ceramah yang diadakan di situ telah dihadiri antara 15 hingga 20 ribu orang ramainya.

 Selain beberapa program PH di Kedah sebelum ini juga dihadiri ribuan orangramai, jumlah kehadiran dalam program terbaru ini seakan-akan mengesahkan lagi angin perubahan pasti berlaku di negeri jelapang padi itu.

 “Kedah sah berkalih kali ini,” kata beberapa orang Kedah yang sempat dihubungi.

 Pada Jumaat pula, Tun Mahathir dan Pakatan Harapan yang lain mengunjungi Perlis, sebuah negeri terkecil dengan hanya tiga kawasan Parlimen saja.

 Dalam program tersebut, dianggarkan jumlah yang hadir ialah antara 6 hingga 8 ribu orang.

 “Kalau di Perlis boleh hadir seramai itu, maknanya ia adalah petanda yang sangat baik bagi Pakatan Harapan.

 “Lagi pun penduduk Perlis bukan ramai mana,” kata seorang kawan yang isterinya berasal dari negeri yang terkenal dengan mempelam harumanis itu.

 Semalam,  Tun Mahathir berada di Langkawi untuk suatu program ceramah dan bertemu jentera pilihanraya di pulau bebas cukai itu.

 Sebagaimana biasa, Langkawi yang merupakan kawasan yang disebut-sebut sebagai pilihannya untuk bertanding dalam pilihanraya akan datang, kehadiran orangramai di kawasan itu memang tidak pernah menghampakan Tun Mahathir.

 Dianggarkan antara 3 hingga 4 ribu orang hadir sebagai tanda sokongan mereka kepada Tun Mahathir.

 Seperti program-program sebelum ini, semakin dekat tarikh pilihanraya diadakan, sambutan rakyat terhadap Tun Mahathir terlihat semakin hangat dan memberangsangkan.

 Mereka sedia datang untuk mendengar ceramah beliau secara sukarela dan tidak pun diberikan duit tambang, tiada duit makan, tiada bas dan tiada baju T percuma.

 Mereka hanya mahu mendengar penjelasan tentang masalah negara, tentang negara yang sedang dirosakkan oleh pemerintah sedia ada dan bagaimana ia mampu dipulihkan oleh sebuah kerajaan baru yang lebih berwibawa.

 Tiga tempat berbeza yang dihadiri oleh Tun Mahathir di utara tanahair pada minggu lalu menunjukkan bahawa tsunami Melayu sudah kian hampir menjadi kenyataan dan gelombangnya sedang digerakkan oleh lelaki luar biasa yang sudah pun berusia 93 tahun itu.

Orang Melayu bagaikan tidak sabar lagi untuk melakukan perubahan dan isyarat ini boleh dikesan semakin merata di mana-mana saja. Pengaruh dan aura Tun Mahathir senjata utama kepada tsunami itu.
 Meskipun pengundi bukan Melayu sudah melakukan perubahan yang ketara dalam dua pilihanraya yang lepas dan jangkaan sokongan mereka kepada Pakatan Harapan akan mencapai tahap sehingga 90 peratus dalam pilihanraya kali ini berikutan keadaan ekonomi dan iklim perniagaan yang gagal dipulih serta dirancakkan oleh Najib, perubahan dalam politik negara hanya akan menjadi kenyataan sekiranya pengundi Melayu juga bergerak senada dengannya.

 Dengan petunjuk ini, untuk tempoh-tempoh mendatang sehingga tarikh pembuangan undi diadakan, sudah tentu Tun Mahathir akan lebih banyak melakukan jelajah dan ceramah ke kawasan-kawasan kediaman orang Melayu sendiri untuk memastikan tsunami Melayu benar-benar menjadi kenyataan.

 Orang Melayu mesti menaruh keyakinan kepada Tun Mahathir untuk melakukan perubahan kepada negara ini. Selama 22 tahun sebelum ini beliau mampu menjadikan Malaysia gemilang, tiada sebab beliau tidak berupaya melakukannya sekali lagi.

 Tambahan lagi, perjuangan beliau kali ini adalah suatu jihad setelah kita semua tahu bahawa negara ketika ini sedang mengalami kerosakan disebabkan amalan “cash is king”  oleh Najib, selain nama Malaysia kian membusuk dengan gelaran kleptokrasi dan dikatakan sedang dipimpin oleh pemimpin pencuri.

 Lebih daripada itu, bersama keuntungan jangka panjang melalui proses pemulihan kepada negara yang akan dilakukan oleh Tun Mahathir dan lain-lain pemimpin Pakatan Harapan, kesediaan orang Melayu melakukan tsunami dalam pilihanraya kali ini juga turut memberikan keuntungan jangka pendek yang hasilnya akan dapat mereka nikmati dengan serta merta.

 Ia antaranya adalah dengan penghapusan GST, kestabilan harga minyak serta pengembalian subsidi kepada beberapa barangan keperluan harian yang sebelum ini ditarik oleh Najib.

 Walaupun Najib sering mengatakan penghapusan GST akan menyebabkan negara kehilangan hasil sebanyak RM42 bilion setahun, hakikatnya itulah jumlah wang daripada poket rakyat yang dirobek setiap hari sebanyak 6 peratus yang antara lain untuk membiayai kemewahan serta keborosan kerajaan dalam berbelanja.

 Memang RM42 bilion adalah jumlah yang besar, tetapi apakah gunanya wang sebanyak jtu jika ia diambil daripada poket rakyat, termasuk kanak-kanak, orang tua, orang susah dan orang-orang kurang upaya?

 Bagi pemimpin yang boros dan suka bermewah, jumlah RM42 bilion memang banyak jumlahnya, tetapi bagi kerajaan yang prihatin dan ingin melihat kesenangan rakyat,  ketiadaan wang sebanyak itu tidak menjadi masalah kerana ia mungkin boleh ditampung melalui banyak penjimatan atau pemotongan belanja tidak berfaedah yang lain yang selama ini sudah menjadi kebiasaan.

 Natijahnya, orang Melayu harus menyambut baik dan bersama-sama dengan gelombang tsunami Melayu yang sedang digerakkan ini dan adalah merupakan suatu kerugian yang nyata jika mereka tidak sedia melakukannya.
(ShahbudinHusin 01/04/2018)

0

0

votes
Article Rating
Kongsikan artikel ini


MENJEJAKI KEMURNIAN

 1. Umum sedia mengetahui prinsip Tun Dr Mahathir Mohamad ketika menyandang jawatan Perdana Menteri selama 22 tahun. Kaum keluarga, khususnya anak-anak beliau tidak boleh terlibat dalam politik, pegang sebarang jawatan Kerajaan, mahupun mendapat kontrak Kerajaan.

 2. Apabila ditanya mengapa begitu tegas sekali pendiriannya itu, Tun Mahathir menjelaskan bahawa ia adalah untuk mengelak dari berlaku konflik kepentingan antara keluarganya dan Rakyat. Jika sebagai Perdana Menteri beliau terpaksa memilih antara kedua-dua kepentingan itu, sudah tentu beliau akan memilih untuk mengutamakan kepentingan Rakyat. Maka apa akan jadi kepada keluarganya? Untuk mengelak dari situasi itu timbul sama sekali, maka ahli-ahli keluarga ditegah dari terlibat dengan ketiga-tiga perkara tersebut di atas.

 3. Begitulah prinsip yang dipegang kuat oleh Tun Mahathir sewaktu menerajui negara.

 4. Sudah menjadi sikap manusia (yang mungkin nipis imannya) akan luntur semangat juang jika kaum keluarganya terancam akibat dari perjuangannya itu. Kalaupun seseorang itu bersemangat untuk melawan kebathilan, semangat itu mungkin akan menjadi lemah jika pihak yang dilawannya itu mengugut untuk melakukan sesuatu terhadap anak-anak si-pejuang. Begitulah naluri manusia; jika kepentingan keluarga terancam, yang hak juga boleh dikorban.

 5. Dalam konteks zaman sekarang, sudah menjadi pengetahuan umum bahawa Dato’ Seri Najib Tun Razak, isterinya Datin Seri Rosmah Mansor dan konco-konco mereka terpalit dengan skandal yang memberi kesan yang teramat buruk kepada negara.

 6. Saya dimaklumkan bahawa terdapat beberapa tokoh politik dan pegawai tinggi Kerajaan (yang masih berkhidmat dan juga yang telah bersara) yang sanggup tampil ke hadapan untuk membongkar penyelewengan yang dilakukan oleh pihak Najib. Namun apabila menerima ugutan bahawa kepentingan anak-anak mereka yang mungkin berniaga atau bekerja dengan Kerajaan akan terjejas teruk akibat tindakan menentang Najib, maka mereka pun patah semangat dan membatalkan hasrat itu. Ada yang diugut akan dibatalkan kontrak, dituntut bayaran cukai pendapatan tambahan, dipindah tempat perkhidmatan ke negeri-negeri yang jauh dari keluarga, dan macam-macam lagi.

 7. Itulah antara ancaman yang menyebabkan tokoh-tokoh tersebut menarik diri dari barisan hadapan dalam perjuangan bagi menegakkan keadilan. Begitulah sikap manusia yang walaupun memahami kemelut yang negara sedang hadapi, namun tidak sanggup untuk ketepikan kepentingan keluarga demi kepentingan negara. Kita doakan agar Allah SWT memberi keberanian kepada mereka untuk menegakkan kebenaran.

 8. Namun, bagi Tun Dr Mahathir Mohamad, tiada perkara yang lebih penting dari kesejahteraan negara. Legasinya sebagai Perdana Menteri selama 22 tahun, sanjungan di kalangan Rakyat terhadap kejayaannya memimpin negara, malah kedudukan saya sendiri sebagai Menteri Besar Kedah; kesemuanya sanggup dikorbankan semata-mata untuk negara.

 9. Walaupun jelas beliau pada awalnya tidak bersetuju dengan beberapa keputusan Najib Razak, dan kemudiannya terus menolak kepimpinan Najib apabila bukti-bukti penyelewengan mulai terdedah, tidak sekalipun beliau beri pertimbangan kepada kepentingan keluarga mengatasi kepentingan negara. Ini termasuk kemungkinan saya kehilangan jawatan sebagai Menteri Besar.

 10. Kalau biasanya seorang Ayah akan terkesan juga jika tindak-tanduk dirinya akan menjejas kepentingan kaum keluarga walaupun dia berada di pihak yang benar sekalipun, bagi Tun Mahathir pegangan kepada kebenaran itu mengatasi segalanya. Kalaupun ada sesiapa yang “menasihati” Tun Mahathir untuk menghentikan kritikannya terhadap Najib demi jawatan saya sebagai Meteri Besar, “nasihat” itu langsung tidak diendahkannya.

 11. Walaupun begitu, mungkin atas sebab saya sendiri juga dibesarkan dengan prinsip-prinsip hidup yang sama, maka saya langsung tidak terkejut, jauh sekali kecewa dengan pendirian Ayahanda Tun. Malah saya juga mengambil pendirian tidak bimbang akan risiko kehilangan jawatan tertinggi di Negeri Kedah demi kebenaran dan kesejahteraan Rakyat. Maka apabila saya dipaksa melepaskan jawatan Menteri Besar, saya lakukan tanpa ragu-ragu kerana saya juga berpegang kepada hakikat bahawa jawatan di dunia ini hanya sementara. Allah SWT boleh mengangkat kita ke satu darjat yang tinggi, Allah jua boleh menurunkan kita pada bila-bila masa.

 12. Rakyat tentunya faham bahawa Najib akan cuba lakukan apajua untuk mempertahankan kedudukannya sebagai Perdana Menteri. Skandal demi skandal yang melibatkannya cuba ditutup dengan habuan bersiri yang ditaburkan kepada Rakyat bagi mengaburi penglihatan mereka. Sepertimana tentunya Tun Mahathir percaya, saya juga sangat percaya bahawa Rakyat tidak akan terpedaya dengan taktik kotor Najib itu.

 13. Di sebalik setiap cabaran yang negara terpaksa harungi ketika ini, wujud suatu keyakinan bahawa Rakyat akan membuat keputusan yang murni walaupun ditawar pelbagai habuan oleh Kerajaan Najib. Kepercayaan bahawa Rakyat juga seperti Tun Mahathir berazam untuk menjejaki kemurnian demi negara yang sama-sama kita cintai ini mendorong Tun untuk ketepikan perkara-perkara lain yang boleh mengalih perhatian dari perjuangan murni ini.

 14. Setentunya Malaysia mempunyai potensi yang sangat baik untuk menjadi negara yang memberikan kesejahteraan hakiki kepada seluruh warganya. Walaupun Najib sudah menghancurkan segala kemajuan yang telah dicapai oleh negara sebelum kepimpinannya, namun negara masih boleh diselamatkan dari terjerumus kedalam kancah rasuah dan kegagalan. Yang diperlukan ialah suatu kesedaran yang tinggi di kalangan Rakyat bahawa perubahan drastik perlu dilakukan menjelang Pilihan Raya Umum ke-14 yang bakal berlangsung nanti.

 15. Hanya dengan memenangkan Pakatan Harapan bersama Parti Pribumi Bersatu Malaysia dan Parti Warisan Sabah boleh kita saksikan Malaysia benar-benar mencapai kemurnian yang diidam-idamkan, in shaa Allah.

 16. Sempena Pilihanraya Umum yang bakal menjelang, saya mendoakan seluruh Rakyat Malaysia akan berjaya menjejaki kemurnian agar masa depan anak cucu kita kembali terjamin. Kepada seluruh warga pengundi, saya ucapkan selamat melaksanakan tanggungjawab dalam menentukan Malaysia terselamat dari kehancuran sekiranya rasuah dan penyelewengan terus menjadi budaya akibat contoh buruk yang ditunjukkan oleh Najib. Sama-samalah kita berjuang untuk menjejaki kemurnian demi negara tercinta ini.

 Mukhriz Mahathir
 Timbalan Presiden PPBM
 2 April 2018.

0

0

votes
Article Rating
Kongsikan artikel ini


RAKYAT SUDAH HILANG 'STIM' DENGAN TEKA-TEKI TARIKH PILIHANRAYA,
TAPI…..

 Ramai yang menjangka Parlimen akan dibubarkan pada minggu ini iaitu sebaik saja sidang Dewan Rakyat berakhir pada Khamis, 5 April dan sebelum BN melancarkan manifestonya pada 7 April di Stadium Bukit Jalil.

 Adalah menjadi kebiasaan bagi BN melancarkan manifesto setelah Parlimen dibubarkan dan jika demikian, tarikh yang dirasakan sesuai untuk pembubaran ialah pada Jumaat, 6 April, selepas mesyuarat kabinet kali terakhir diadakan.

 Namun demikian, segala-galanya masih terpulang kepada Najib Razak. Kelewatan beliau membubarkan Parlimen sehingga ke tarikh akhir tempoh, sesuatu yang tidak pernah dilakukan oleh mana-mana pemimpin sebelum ini, tidak lain ialah kerana ketidakyakinan terhadap kemenangan mampu diraih oleh BN.

 Jika Najib berasa mampu meraih kemenangan, tentu sudah lama beliau mengadakan pilihanraya bagi memperolehi mandat baru dan mendiamkan pembangkang serta pengkritik-pengkritik yang selalu kritikal terhadapnya.

 Tetapi, Najib hakikatnya tidak yakin kerana belau sedar masalah diri dan keluarganya yang membelenggu UMNO dan BN tidaklah begitu mudah untuk dilupakan oleh rakyat yang dalam waktu yang sama sentiasa diperah poket mereka untuk membayar cukai GST.

 Kerana ketidakyakinan terhadap kemenangan itulah yang menyebabkan pembubaran Parlimen ditangguhkan sehingga ke hari ini di mana Najib akhirnya menemui sokongan baru yang dirasakan benar-benar mampu mencipta kemenangan buatnya.

 Sokongan baru itu ialah pengenalan akta berita palsu dan persempadanan baru kawasan pilihanraya.

 Dengan akta berita palsu, Najib dipercayai akan menggunakannya untuk mewujudkan ketakutan di kalangan rakyat, di samping mencipta lebih banyak kekeliruan dan kekaburan terhadap skandal-skandal yang ditujukan kepadanya.

 Selama ini banyak skandal yang terdedah adalah skandal yang sahih yang memalukan serta tidak mampu ditepis kebenarannya. Melalui akta berita palsu yang penyiasatan atau pendakwaan lebih memihak kepada kerajaan, penyokong Najib akan mempunyai kelebihan untuk mencipta banyak rekayasa palsu bagi mewujudkan kekeliruan dan menutup skandal yang didedahkan itu.

 Melalui persempadanan baru pula, pemisahan pengundi berdasarkan kaum, pemindahan kelompok pengundi pos serta pengundi awal ke lokasi-lokasi terpilih dan  pengundi hitam dilonggokkan ke kawasan yang sedia hitam, jika peratusan yang keluar mengundi adalah rendah, BN akan mampu mengekalkan kuasanya walaupun dengan hanya sokongan undi popular sekitar 40 peratus saja.

 Bagaimanapun, oleh kerana soal undi adalah berkaitan pilihan hati, kedua-duanya elemen itu belum tentu juga akan memberi kelebihan atau kemenangan kepada BN, terutama jika peratusan yang keluar mengundi meningkat sehingga 85 atau 90 peratus.

 Untuk itu, Najib, UMNO dan BN sebenarnya masih dalam ketidaktentuan. Ia ditambah lagi dengan sokongan rakyat terhadap program jelajah Tun Mahathir Mohamad, bakal Perdana Menteri Pakatan Harapan, terus dan terus mendapat sambutan yang hangat.

 Jika sebelum ini ramai yang terlihat menyimpan perasaan dalam diam dan hanya akan meluahkan pilihan mereka di kertas-kertas undi, kebelakangan ini nampaknya pengundi mahu menunjukkan “warna” mereka secara terbuka dan terang-terangan.

 Andai kata ketidaktentuan terhadap kemenangan masih kabur, tidak mustahil Najib akan menangguhkan lagi tarikh pembubaran Parlimennya yang dijangka minggu ini.

 Untuk apa beliau membubarkan Parlimen jika diketahui kekalahan akan menimpanya?

 Mungkin manifesto akan dibentangkan terlebih dahulu dan beberapa minggu kemudian barulah Parlimen akan dibubarkan. Memang ini suatu kelainan dan tidak pernah dilakukan BN, tetapi bukankah Najib selalu melakukan kelainan seperti memasukkan derma untuk parti kononnya yang berjumlah RM2,600 juta ke dalam akaun peribadi?

 Jika kelainan sebesar itu pun mampu dilakukan oleh Najib, apalah sangat melakukan kelainan dengan membentangkan manifesto terlebih dahulu sebelum membubarkan Parlimen.

 Lagi pula Pakatan Harapan sudah lebih awal membentangkan manifestonya yang kemudian diikuti oleh Gagasan Sejahtera, maka tidaklah ternampak luar biasa sangat jika Najib turut membentangkan manifesto BN dengan lebih awal juga.

 Apa pun, suatu yang nyata kali ini ialah rakyat sudah hilang “stim” mengenai teka-teki tarikh pembubaran Parlimen dan pilihanraya diadakan. Oleh kerana sudah berada di penghujung tempoh, bila pun tarikhnya tidak lagi penting bagi rakyat dan pengundi.
Sama ada Parlimen akan dibubarkan minggu ini atau Najib menangguhkannya,  juga tidaklah penting lagi.

 Yang lebih penting dan tidak sabar untuk dilakukan oleh pengundi ialah menukar kerajaan dan mengeluarkan segera Najib serta Rosmah Mansor dari kediaman Seri Perdana.

 Rakyat sudah banyak menderita sejak 2009 lagi dan menukar kerajaan serta mengeluarkan Najib serta Rosmah dari Seri Perdana, walaupun mungkin tidak semua, tapi percayalah, sebahagian besar rakyat Malaysia akan berasa lega dengannya.
(ShahbudinHusin 02/04/2018)

0

0

votes
Article Rating
Kongsikan artikel ini


SEJARAH BAKAL TERCIPTA – BERSATU DIHARAMKAN, PAKATAN HARAPAN TAK
DILULUSKAN, TAPI NAJIB TETAP KECUNDANG

Walaupun Bersatu sudah menghantar jawapan dan menyerahkan dokumen-dokumen yang diperlukan kepada Pejabat Pendaftar Pertubuhan atau RoS pada 28 Mac lalu, kemungkinan parti pencabar UMNO itu akan dibatalkan pendaftarannya adalah cerah sekali.
Melihat kepada beberapa renteran peristiwa antara RoS dan Bersatu sejak kebelakangan ini, tidaklah sukar untuk memahami bahawa sebab-sebab seolah-olah sedang dicari untuk melemah dan membatalkan pendaftaran parti itu.
Berbanding Bersatu, layanan RoS ternyata berbeza terhadap UMNO yang kali terakhir mengadakan pemilihan setiap tiga tahunnya pada 2013, kemudian membuat penangguhan selama 18, tetapi selepas tempoh itu berakhir pada 2018, RoS dengan senang hati memberi kebenaran penangguhan lagi sehingga 2019 meskipun tiada peruntukan berhubung penangguhan kali kedua itu.
Melihat hakikat ini, semakin benarlah seperti kata Liew Chin Tong, Pengerusi DAP Johor yang menyebut RoS sudah menjadi senjata ketiga untuk membantu Najib, UMNO dan BN mengekalkan kuasanya selepas senjata pertama dan kedua iaitu persempadanan baru kawasan pilihanraya oleh SPR dan akta berita palsu yang bertujuan menimbulkan ketakutan kepada rakyat, khususnya pengguna media sosial dalam PRU 14 ini.
Apa yang berlaku kepada Bersatu di era Najib ini amat berbeza sekali dengan zaman Tun Mahathir Mohamad dahulu yang bukan saja parti pencabar UMNO mudah meluluskan, malah tiada sebarang gangguan diwujudkan terhadap parti-parti yang sudah diberi kelulusan itu.
Semangat 46 dan PKR adalah dua parti berasal daripada UMNO yang pernah wujud untuk bertujuan untuk melawan dan mengalahkan UMNO ketika era Tun Mahathir,  tetapi RoS waktu itu tidaklah seperti sekarang ini dari segi lagak serta tingkahlakunya.
Selain itu, setelah sekian lama berdiam diri, RoS juga baru-baru ini menjelaskan bahawa kelulusan penubuhan Pakatan Harapan tidak dapat diproses kerana masalah yang dihadapi Bersatu itu.
Kononnya, sehingga masalah berkaitan Bersatu itu diselesaikan terlebih dahulu, barulah kedudukan Pakatan Harapan, sama ada boleh diluluskan atau sebaliknya, dapat diketahui.
Soalnya, kenapa selama ini RoS begitu lama berdiam diri sedangkan pada peringkat awalnya mereka ada meminta Pakatan Harapan supaya mengubahsuai logonya?
Apakah masalah berkaitan Bersatu itu sengaja dicipta berikutan kemajuan yang ditunjukkan oleh Pakatan Harapan dalam menyelesaikan beberapa perkara seperti pembahagian kerusi, calon Perdana Menteri, kesepakatan yang jitu, program jelajah yang mendapat sambutan ramai dan sebagainya?
Memandangkan pilihanraya sudah terlalu dekat dan biasanya RoS akan mengambil banyak masa untuk memberi sebarang jawapan atau respon balas, harapan untuk melihat Pakatan Harapan diberikan kelulusan, jelas ternampak mustahil.
Tidak mustahil, untuk tujuan melemahkan lagi keyakinan rakyat terhadap Bersatu, jawapan, penjelasan dan dokumen yang diserahkan baru-baru ini juga akan turut ditolak oleh RoS dan parti itu mungkin akan dibatalkan pendaftarannya.
Dengan tindakan sedemikian, bermakna sempurnalah peranan RoS dalam membantu BN mengekalkan kuasanya menjelang pilihanraya akan datang ini.
Tetapi, adakah Bersatu menjadi lemah dan Pakatan Harapan akan mengalah?
Sudah tentu jawalannya, tidak. Jika dengan Presiden Amerika dan pemimpin dunia lain pun Tun Mahathir jarang mengalah, tentulah tidak mungkin beliau mahu mengalah dengan karenah RoS ini.
Sebelum RoS tampil dengan aksi seterusnya, Tun Mahathir bersama Pakatan Harapan sudah pun sedia dengan pelan atau perancangan yang seterusnya di mana yang penting penggunaan satu logo untuk melawan BN tetap akan dilaksanakan.
Menjelang sehari dua ini Pakatan Harapan dijangka akan memutuskan penggunaan logo PKR sebagai logo tunggal oleh semua calon daripada gabungan itu.
Bererti, selain calon PKR, calon daripada DAP, Amanah dan Bersatu akan meminjam logo PKR untuk pilihanraya kali ini.
Kaedahnya mirip seperti calon UMNO, MCA, MIC dan lain-lain parti komponen BN yang hanya menggunakan logo dacing ketika pilihanraya. Jika logo BN bersifat pelbagai kaum, maka PKR juga sama sifatnya seperti itu.
Pemilihan logo PKR itu sekaligus menjadikan apa pun tindakan RoS selepas ini sudah tidak bermakna lagi. Malah, jika Bersatu diharamkan terus adalah lebih baik bagi mengundang lebih simpati rakyat untuk melakukan perubahan.
Meminjam logo PKR adalah langkah sementara sebelum BN dapat ditumbangkan dan Najib disingkirkan. Selepas berjaya menguasai kerajaan, semua proses berkaitan Bersatu dan Pakatan Harapan akan segera dapat diselesaikan, sudah tentu dengan perlantikan Ketua Pengarah RoS yang baru yang lebih berhemah jiwa serta hatinya.
Yang penting, berdasarkan sambutan ramai, tsunami rakyat, keinginan kepada perubahan dan kemungkinan tiada lagi kekeliruan berkaitan logo, hanya kewarasan pengundi yang diperlukan dalam menukar kerajaan.
Jika rakyat Filipina, Indonesia, Thailand dan beberapa negara Arab serta kelompok dunia lain sudah lama berani menolak pemimpin dan kerajaan yang rasuah dan menyusahkan rakyat,  tentulah ternampak mustahil pengundi negara ini tidak mahu kepada perubahan dan kebaikan yang sama?
Kalau benci dengan pemimpin dan kerajaan yang rasuah, benci membayar cukai GST, benci harga barang yang tinggi, benci tiada subsidi, benci keluarga pemimpin yang hidung tinggi dan suka berjoli, inilah masanya untuk untuk menggunakan hak kita sebagai pengundi.
Ya…ini kalilah!!!
 (ShahbudinHusin 03/04/2018)

0

0

votes
Article Rating
Kongsikan artikel ini


TAK CUKUP DENGAN ORANGNYA, GAMBARNYA PUN DITAKUTI JUGA…

 Gambar Tun Mahathir Mohamad sebagai bakal Perdana Menteri dan Pengerusi Pakatan Harapan dilaporkan tidak akan dibenarkan untuk dipaparkan sepanjang kempen pilihanraya akan datang ini.

 Alasan SPR tidak memberi kebenaran itu ialah kerana Pakatan Harapan didakwa belum didaftarkan secara sah dengan Pendaftar Pertubuhan atau RoS.

 Sebaliknya, SPR hanya gambar presiden parti dan calon-calon yang bertanding saja dibenarkan untuk dipaparkan.

 Dengan perkembangan terbaru ini, buat pertama kalinya kita akan menyaksikan SPR benar-benar dipergunakan untuk membantu kemenangan Najib Razak, UMNO dan BN dalam pilihanraya.
Tidak cukup dengan SPRM sebelum ini menyediakan lakaran baru kawasan pilihanraya yang memihak kepada BN dan diluluskan hanya dalam tempoh 2 jam di Parlimen, kini badan ini tampil dengan larangan baru yang amat menjengkelkan.

 Apa yang ditakuti sangat dengan gambar Tun Mahathir?

 Tak cukup takut dengan orangnya yang sudah berusia 93 tahun, rupa-rupanya dengan gambarnya pun ditakuti sama?

 Alasan bahawa Pakatan Harapan tidak didaftarkan ternyata hanyalah alasan remeh dan sengaja diada-adakan.

 Dalam waktu yang sama, kini barulah difahami juga mengapa RoS sengaja mencari pelbagai alasan untuk menolak kelulusan pendaftaran Pakatan Harapan.

 Bukankah Tun Mahathir adalah Pengerusi Pakatan Harapan dan ketua kepada gabungan parti-parti pembangkang yang dengan kedudukan itu, bermakna dari segi moralnya, gambar beliau layak dipaparkan untuk memberi keadilan kepada pengundi dalam membuat pilihan?

 Kenapa dalam pilihanraya-pilihanraya sebelum ini di mana gabungan parti-parti pembangkang seperti Pakatan Rakyat, Angkatan Perpaduan Ummah, Barisan Alternatif dan sebagainya yang juga tidak diluluskan oleh RoS, tetapi tiada halangan yang serupa pernah dikeluarkan oleh SPR?

 Kenapa hanya ketika Tun Mahathir mengetuai Pakatan Harapan, baru larangan berkaitan gambar ini dikeluarkan?

 Tak malu ke SPR mahu membantu kemenangan Najib, UMNO dan BN dengan cara begini?

 Lepas ini apa lagi agaknya?

 Mungkinkah suara Tun Mahathir pun akan dihalang juga dengan alasan yang sama?
(ShahbudinHusin 03/04/2018)

0

0

votes
Article Rating
Kongsikan artikel ini


AUTA ECRL?

Ini yang dilaporkan pada 13 Mei 2017
Ini yang dilaporkan pada 9 Ogos 2017
Ini yang dilaporkan pada 14 Mac 2018
Ini juga yang dilaporkan pada 14 Mac 2018
Tetapi, ini berita terbaru yang diberitahu dalam jawapan bertulis oleh Timbalan Perdana Menteri, Ahmad Zahid Hamidi di Parlimen pada 3 April 2018 iaitu semalam.
Jom ubah atau sanggupkah kita terus kena auta untuk lima tahun lagi dan mungkin selama-lamanya?
(ShahbudinHusin 04/04/2018)

0

0

votes
Article Rating
Kongsikan artikel ini


BN MASIH LAGI KERAJAAN ATAU SUDAH JADI PEMBANGKANG?

Jika BN menang PRU 14 (1)….
Jika BN menang PRU 14 (2)….
Jika BN menang PRU 14 (3)….
Jika BN menang PRU 14 (4)….
Daripada Perdana Menteri, Timbalan Perdana Menteri dan beberapa menteri, semuanya kerap mengungkapkan perkataan “jika menang PRU 14” dalam kebanyakan janji-janji yang dilafazka sejak kebelakangan ini.

 Kenapa mesti menang PRU 14 terlebih dahulu baru mahu menunaikan janji-janji tersebut?

 Bukankah BN sekarang ini sudah jadi kerajaan dan kuasa sedang berada dalam genggaman?

 Sudah 60 tahun berkuasa, tak puas lagikah menipu rakyat dengan janji demi janji yang kononnya hanya akan ditunaikan jika terus diberi kuasa?

 Kenapa Najib Razak hanya mahu menaikkan bantuan khas kepada pesawah padi selepas “jika menang PRU 14”?
Kuasa yang sedang dalam genggaman untuk apa?

 Adakah kuasa tersebut hanya untuk menolong Jho Low saja?

 Begitu juga, kenapa Zahid Hamidi selaku Menteri Dalam Negeri berjanji untuk menghapuskan judi di Kelantan hanya “jika BN menang PRU 14” di negeri itu?

 Bukankah sekarang beliau sudah boleh menghapuskannya kerana kuasa polis berada dalam tangannya dan ia tiada kaitan dengan soal siapa yang memerintah negeri Kelantan?

 Jika benar mahu demi akidah, mengapa dengan kuasa yang ada sebagai Menteri Dalam Negeri, Zahid Hamidi tidak mahu menghapuskan sama judi di seluruh negara, termasuk kedai-kedai judi yang mungkin ada di Bagan Datuk sendiri?

 Kita mungkin tidak hairan jika pemimpin-pemimpin Pakatan Harapan menyelitkan perkataan “jika menang PRU 14” itu dalam janji-janji mereka kerana sememangnya kuasa belum berada dalam genggaman mereka dan hanya setelah kuasa diperolehi barulah segala janji dapat ditunaikan.

 Tapi, apa hal BN yang sedang berkuasa pun masih menunggu “jika menang PRU 14 juga”  untuk menunaikan janji mereka?

 Ataukah semua ini petanda pemimpin BN sekarang sedang belajar untuk jadi pembangkang selepas PRU 14 akan datang?
(ShahbudinHusin  05/04/2018)

0

0

votes
Article Rating
Kongsikan artikel ini


"UMNO SENDIRI MENGHASUT RAKYAT UNTUK TOLAK BN"

1. Tan Sri Annuar Musa dan UMNO masih dalam sindrom penafian dan ia adalah sesuatu yang baik untuk Pakatan Harapan (PH). Dalam situasi penafian ini, UMNO terus ‘mabuk’ dibuai mimpi seolah-olah rakyat masih memberi sokongan kepada mereka, hanyut dalam pujian dan dokongan, sedangkan rakyat sudah muak dan tidak sabar memuntahkan undi kemarahan mereka bagi menghumban Barisan Nasional pada Pilihanraya Umum ke -14.
2. Kenyataan Tan Sri Annuar Musa yang menuduh pembangkang sebagai penghasut rakyat terutama orang miskin agar membenci Cukai Barangan dan Perkhidmatan (GST) adalah bukti menidakkan fakta sebenarnya bahawa GST merupakan penyebab utama kesusahan yang ditanggung oleh rakyat berikutan kegagalan pemimpin UMNO-BN menjawab isu GST yang menyebabkan harga barang naik secara tidak terkawal seperti mana kenyataan Timbalan Perdana Menteri yang menyalahkan orang tengah sebagai puncanya, dan kini Tan Sri Annuar pula menyalahkan pembangkang kononnya menghasut rakyat.
3. Kenyataan demi kenyataan dari pimpinan UMNO-BN  membuktikan bahawa pemimpin UMNO-BN tidak duduk dan berdiri bersama rakyat marhaen di bawah. Mereka tidak mengerti keperitan dan kesusahan yang ditanggung oleh rakyat ketika memperkenalkan GST, sebaliknya hanya nampak satu sudut sahaja bahawa GST menguntungkan pihak kerajaan dan negara.
Maka beberapa fakta di war-warkan kononnya GST memberi keuntungan kepada rakyat, GST boleh membantu rakyat dengan pulangan kepada rakyat melalui BRIM, harga barang tidak akan naik dan malah ada pemimpin UMNO bersungguh-sungguh mengatakan harga barang akan turun, tanpa GST negara akan muflis dan lain-lain kenyataan jelek.
 4.  Setelah tiga tahun usia GST dan ketika rakyat merungut, bangkit dan marah-marah, maka barulah pemimpin UMNO tersentak kerana apa yang mereka ‘suap’ kepada rakyat tidak sedikit pun membuat rakyat berasa selesa. Harga barang semakin mencanak naik, rakyat semakin resah dan benci dengan UMNO, hatta pemberian BRIM juga tidak mampu untuk meredakan kebencian rakyat kerana rakyat hari ini sudah bijak menilai.
5. Faktanya, GST tetap dikenakan kepada sesiapa sahaja, samada orang kaya mahupun orang miskin, daripada orang di tengah bandar besar mahupun di ceruk pedalaman, peneroka Felda, nelayan,buruh kasar semuanya tidak terlepas dari GST.
Tidak perlu penerangan mengenai GST, kerana ia adalah cukai yang mencakupi serta menjerat leher semua rakyat Malaysia.
Oleh demikian, tuduhan pembangkang menghasut rakyat adalah suatu tindakan terdesak UMNO-BN untuk mengalih perhatian rakyat terhadap isu skandal mega 1MDB kerana Pakatan Harapan (PH) tidak perlu berkempen atau menghasut kerana kesannya sudah dirasai di mana-mana pelusuk negara. Tindakan sedemikian membuktikan bahawa UMNO-BN sendiri yang menghasut rakyat agar membenci pemerintahan mereka mentadbir negara.
6. Rakyat tidak marah seandainya GST itu memberi faedah dan kebaikan, jika harga barang naik disebabkan oleh ‘orang tengah’ dan bukan GST, maka di sini dapat dilihat bahawa kerajaan gagal menguruskan ‘orang tengah’  terbabit sehingga sewenang-wenangnya menaikkan harga barang. Jika rakyat menyukai GST, apa pun yang pembangkang berikan, rakyat tidak akan terima dan sebaliknya rakyat akan sokong dan menerima GST dengan senang hati serta mahu kekalkan kerajaan UMNO-BN.
7. Namun, ketika Pakatan Harapan (PH) membentangkan manifestonya dengan perkara utama yang diperjuangkan adalah menghapuskan GST, rakyat gembira menerima dengan baik dan senang hati.
Sambutan rakyat terhadap ceramah, penerangan, taklimat dan apa juga aktiviti yang dianjurkan oleh PH amat memberangsangkan. Harapan rakyat begitu tinggi  agar kerajaan PH mengambil alih pentadbiran negara seterusnya penghapusan GST menjadi kenyataan bagi membolehkan ia melaksanakan segala tawaran serentak dan melucutkan leher rakyat dari ikatan tali sengsara ciptaan kerajaan kleptokrasi UMNO-BN.
8. Pertahankanlah GST wahai Tan Sri Annuar Musa dan berterusanlah menyalahkan sesiapa sahaja yang menolak GST kerana ianya adalah kempen dan hasutan percuma, bukan ditaja oleh pembangkang mahupun PH, tetapi oleh batang tubuh UMNO-BN sendiri.
Anda sendiri yang menghasut rakyat agar membenci dan membuang diri anda dengan nyanyian GST sebagai cukai tidak membebankan rakyat, kononnya dengan pelaksanaan GST harga barangan turun, ternyata bohong dan “lawak bodoh”.
DATO’ HJ MAHFUZ OMAR
Ahli Parlimen Pokok Sena
4 Apr 2018/17 Rejab 1439H.

0

0

votes
Article Rating
Kongsikan artikel ini


RENTETAN PERISTIWA SEBELUM BERSATU DIBUBARKAN DAN PERSAMAAN IA
DIBUBARKAN DENGAN KISAH MAWI DISINGKIRKAN

KENYATAAN MEDIA PENGERUSI PPBM
1.   Pada 29 Mac 2018, Setiausaha Agung PPBM telah menyampaikan semua dokumen dan maklumat yang diperintahkan oleh ROS melalui notis Seksyen 14(2).
2.   Pada 30 Mac 2018, Setiausaha Agung PPBM telah bertanyakan kepada ROS jika ada apa-apa maklumat lanjut yang diperlukan. Pada 3 April 2018, ROS menjawab telah mengambil perhatian bahawa PPBM telah mematuhi semua perintah yang diberikan. ROS tidak menyatakan jika beliau memerlukan sebarang maklumat lanjut.
3.   Pada 5 April 2018, PPBM telah memfailkan satu tindakan guaman semakan kehakiman terhadap ROS supaya ROS tidak mengambil sebarang tindakan yang menyalahgunakan peruntukan Akta Pertubuhan sementara perkara itu dibicarakan di mahkamah.
4.   Malangnya, pada masa yang sama ROS telah membuat satu sidang media pada jam 2.30 petang mengumumkan perintah sementara membubarkan PPBM.
5.   Sidang media ROS itu amatlah mendukacitakan kerana sehingga kini kami pemegang jawatan PPBM iaitu saya sebagai Pengerusi, Tan Sri Muhyiddin sebagai Presiden, Datuk Dr Shahruddin Md Salleh sebagai Setiausaha Agung dan Datuk Mohd Salleh Bajuri selaku Bendahari Agung tidak pernah disampaikan dengan apa-apa notis atau perintah sementara pembubaran oleh ROS. Pejabat berdaftar PPBM di Damansara juga tidak menerima perintah sementara tersebut.
6.   Hal ini adalah bercanggah dengan keperluan Seksyen 62 Akta Pertubuhan 1966 yang memerlukan perintah seperti itu disampaikan kepada empat pemegang jawatan tersebut di alamat berdaftar PPBM. Dalam pada itu, perintah ROS itu telah pun diviralkan kepada orang ramai. Ini tidak sepatutnya berlaku jika ROS bersikap professional dan telus. Seharusnya ROS berhubungan dengan kami secara langsung dan bukan melalui media massa.
7.   Memandangkan ROS sendiri tidak mematuhi Akta Pertubuhan 1966 maka perintah sementara pembubaran itu belum lagi disampaikan dengan sah dan sempurna kepada kami sehingga kini dan dianggap sebagai tidak sah laku.
8.   ROS juga menyatakan dalam sidang media bahawa PPBM tidak boleh menjalankan sebarang aktiviti sebagai parti politik. Kenyataan Ini adalah salah di sisi undang-undang dan amatlah mendukacitakan. Halangan yang dinyatakan oleh ROS itu adalah halangan-halangan di bawah Bahagian 3 Akta Pertubuhan yang hanya terpakai apabila sesuatu pertubuhan itu telah dibatalkan pendaftarannya.
9.   Pada masa ini PPBM belum dibatalkan pendaftarannya. PPBM hanya dikenakan perintah sementara pembubaran. Hal ini sepatutnya disedari oleh ROS tentang perbezaan perintah sementara pembubaran dan pembatalan pendaftaran.
10. Hari ini Parlimen telah ditangguhkan dan adalah dijangkakan akan dibubarkan dalam masa terdekat. Adalah jelas tindakan ROS bertujuan untuk menghalang PPBM dari menjadi saingan UMNO sebagai parti pembela orang Melayu. Adalah juga jelas tujuan ROS mengeluarkan perintah sementara pembubaran adalah untuk menghalang PPBM dari bertanding dalam PRU-14 dan untuk mengelirukan rakyat Malaysia amnya dan orang Melayu khasnya. Ini juga dilakukan untuk menghalang Pakatan Harapan didaftarkan sebagai pertubuhan politik yang dapat menyaingi Barisan Nasional.
11.  Tindakan ROS ini adalah satu perbuatan penyalahgunaan kuasa. Sepatunya ROS bersifat neutral dan bukan cuba mensabotaj proses demokrasi dan PRU 14 dengan mengikut telunjuk UMNO. Ini menunjukkan UMNO dan Barisan Nasional akan menggunakan segala tipu helah untuk mendapat kemenangan dalam PRU 14. Ini juga menunjukkan Najib amat takut bahawa Pakatan Harapan akan membawa kepada perubahan pemerintah yang lebih baik yang akan menghadapkannya ke muka pengadilan kelak.
12. Oleh itu saya menyeru ahli-ahli PPBM supaya meneruskan perjuangan sementara proses guaman diputuskan di mahkamah. Mahkamah adalah harapan terakhir menegakkan keadilan di atas kesemua kesalahan yang telah dilakukan oleh ROS. Kes semakan kehakiman PPBM perlu disegerakan supaya tidak menjadi sia-sia jika dilengahkan sehingga PPBM tidak dapat bertanding dalam PRU 14. Semoga Allah memberikan hidayah kepada hakim-hakim kita untuk melakukan perkara yang betul dalam menegakkan kebenaran.
13. Saya menyeru semua ahli PPBM untuk mengukuhkan semangat dan terus berjuang supaya Pakatan Harapan menang dalam PRU 14 dan membawa perubahan yang kita janjikan kepada rakyat. Semoga Allah selamatkan Malaysia!
14. Menurut undang-undang, notis pembatalan sementara yang dikatakan bertarikh 5.4 ini, boleh dirayu kepada Menteri untuk dibatalkan dalam tempoh 30 hari daripada tarikh notis itu kepada Menteri berkenaan iaitu Datuk Zahid Hamidi. PPBM akan lakukannya dalam masa terdekat.
15.  Kalau Menteri Zahid Hamidi sebenarnya tidak takut dengan PPBM, maka saya cabar dia luluskan Rayuan itu secepat mungkin. Kalau tidak terbuktilah Menteri Kerajaan memang takut dengan kewujudan PPBM.
Tun Mahathir Mohamad
Pengerusi PPBM.
Ulasan –
Berdasarkan rentetan peristiwa yang dibentangkan oleh Pengerusi Bersatu, Tun Mahathir Mohamad seperti di atas, tidaklah sukar untuk kita menilai serta memahami bahawa RoS bukan saja tersasar jauh daripada ciri-ciri keadilan yang sepatutnya, bahkan tindakannya seperti mengesahkan ia hanya merupakan “perkakas” dan “komponen” terbaru BN untuk memastikan kemenangan Najib Razak dalam PRU 14 akan datang.
Lantaran itu, rakyat mesti bangkit dan mengambil contoh Mawi yang pernah tersingkir, tapi kemudian berjaya menjuarai Akademi Fantasia, maka Bersatu yang dibubarkan juga tidak mustahil, melalui sokongan rakyat dan kerjasama padu dengan Pakatan Harapan, turut mampu tampil membentuk kerajaan dan menguasai Putrajaya.
Sebagaimana seluruh Malaysia bangga dan gembira dengan kemenangan Mawi dahulu,  kejayaan Pakatan Harapan dalam pilihanraya akan datang adalah satu-satunya keputusan yang mampu membawa keceriaan dan kebahagiaan kepada seluruh rakyat Malaysia.
Ayuh bangkit kita bersama melakukannya demi negara tercinta.
(ShahbudinHusin 06/04/2018)

0

0

votes
Article Rating
Kongsikan artikel ini


SEMUA CALON PAKATAN HARAPAN DIJANGKA GUNA LOGO PKR, PEMBUBARAN BERSATU
TIDAK MEMBERI KESAN APA-APA

Tahniah diucapkan kepada Pejabat Pendaftar Pertubuhan atau RoS kerana membubarkan pendaftaran Bersatu menjelang dua hari BN melancarkan manifeso pilihanrayanya  serta di saat-saat Najib Razak sedang berkira-kira hari untuk membubarkan Parlimen bagi membolehkan PRU 14 diadakan.
Manifesto BN akan dilancarkan di Stadium Bukit Jalil pada Sabtu 7 April ini, manakala pembubaran Parlimen dijangka sebelum pembentangan manifesto atau satu dua minggu selepas itu.
Dalam waktu yang sama, tarikh pembubaran Bersatu yang diumumkan hari ini juga adalah serentak dengan hari terakhir sidang Parlimen yang merupakan penggal terakhirnya sejak pilihanraya 2013 yang lalu.
Dengan yang demikian, terlihatlah di mata rakyat bahawa  RoS ini tidak lebih merupakan “perkakas” atau mirip “komponen” terbaru BN untuk membantu Najib mengekalkan kuasanya.
Seperti yang disebut dalam beberapa artikel sebelum ini, pembubaran Bersatu ini tidaklah memeranjatkan, malah sudah boleh dijangkakan.
Namun, harus diingat bahawa RoS hanya boleh membubarkan pendaftaran Bersatu, tetapi ia tidak mungkin mampu membubarkan perasaan rakyat yang sedang meluap-luap untuk menyingkirkan Najib, UMNO dan BN dalam pilihanraya akan datang.
Malah, pembubaran ini sebenarnya merupakan berita baik, khabar gembira dan rahmat tersembunyi, bukan saja kepada Bersatu dan Pakatan Harapan, tetapi juga rakyat yang dahagakan perubahan.
Perasaan rakyat dengan ini akan terus membuak-buak marah lagi benci kepada Najib, UMNO dan BN serta dalam masa yang sama terasa simpati yang amat sangat kepada Bersatu dan Pakatan Harapan.
Di mana-mana dunia yang berlaku perubahan politik, asasnya mestilah benci dan simpati yang kian menggunung di hati rakyat.
Lebih daripada itu, jika RoS merasakan tindakan membubarkan Bersatu ini akan melemahkan parti itu menjelang PRU 14 akan datang, ternyata perkiraan mereka adalah silap, malah 100 peratus silap.
Bersatu bukan saja tidak mungkin lemah, jauh sekali mengalah, bahkan dengan perkembangan ini akan menaikkan lagi semangat parti itu bersama Pakatan Harapan dalam perjuangannya untuk menumbangkan Najib, UMNO dan BN yang telah menukar negara ini daripada demokrasi kepada kleptokrasi.
Dalam waktu yang sama, segala gerak-geri dan langkah RoS sebenarnya sudah pun dapat dibaca lebih awal oleh Tun Mahathir. Pembubaran Bersatu dan tidak mungkinnya Pakatan Harapan diluluskan boleh dikata sudah lama ada dalam pemikiran Pengerusi Pakatan Harapan itu.
Sebab itu, selain soal pembahagian kerusi yang berjaya diselesaikannya lebih awal, Tun Mahathir juga turut berjaya mendapatkan persetujuan PKR, DAP, Amanah dan Bersatu sendiri agar menggunakan satu logo tunggal untuk semua calon Pakatan Harapan.
Penggunaan logo tunggal  yang dipilih di antara PKR, DAP, Amanah dan Bersatu itu, meskipun diwar-warkan untuk memudahkan rakyat membuat pilihan dan agar tidak timbul kekeliruan, tujuan lainnya ialah sebagai persediaan sekiranya Bersatu dibubarkan dan pendaftaran Pakatan Harapan tidak diluluskan.
Adalah dijangkakan malam esok di Johor Bharu, akan diumumkan bahawa semua calon Pakatan Harapan akan mengguna atau meminjam logo PKR bagi menentang BN dalam PRU 14 kali ini.
Peminjaman logo ini adalah untuk sementara waktu bagi menghadapi pilihanraya saja dan selepas itu, lebih-lebih setelah menang dan menguasai Putrajaya, semua calon akan kembali semua kepada parti masing-masing.
Jika sebelum ini, BN termasuk RoS mungkin menjangkakan, oleh kerana Pakatan Harapan tidak diluluskan dan semua parti dalam gabungan itu akan menggunakan logo masing-masing, maka dengan pembubaran Bersatu, ia mungkin melemahkan dan menimbulkan masalah kepada parti itu.
Tetapi, dengan persetujuan semua parti terhadap penggunaan logo PKR itu, pembubaran Bersatu yang diumumkan RoS hari ini sudah tidak memberi kesan apa-apa lagi. Bersatu tidak terkesan, Pakatan Harapan juga tidak terbeban.
Perjuangan untuk menyingkirkan Najib akan jelan terus dan tiada apa-apa yang terganggu kerana logo yang akan digunakan nanti ialah logo PKR.
Yang lebih menarik, DAP juga sedia berkorban dengan tidak menggunakan logo parti itu dalam pilihanraya kali ini, tetapi sama-sama menggunakan logo PKR bagi memastikan kesepakatan dan penggunaan simbol yang satu untuk menentang BN menjadi kenyataan.
Sebaliknya, tindakan RoS ini akan menambah-bangkitkan lagi perasaan benci rakyat kepada Najib, UMNO dan BN serta dalam masa yang sama mencambahkan lebih banyak rasa simpati kepada Tun Mahathir, Bersatu dan Pakatan Harapan.
Sekali lagi tahniah dan terima kasih kepada RoS kerana tindakan mereka ini nyata mempermudahkan lagi “tercabutnya nyawa” Najib, UMNO dan BN daripada kuasa di Putrajaya yang dipegang selama ini.
(ShahbudinHusin 05/04/2018).

0

0

votes
Article Rating
Kongsikan artikel ini


KENAPA SEMUA MUKA STRESS, DAH TERBAYANG KALAH KE?

Lihat sendiri wajah-wajah pemimpin UMNO dan BN ketika Najib Razak mengumumkan pembubaran Parlimen pagi tadi.
Semua nampak masam, tak ceria dan stress, termasuk muka Najib dan Zahid Hamidi sendiri.
Kenapa?
Adakah mereka semua dah terbayang kekalahan dan bakal hilang kuasa?
(ShahbudinHusin 06/04/2018)

0

0

votes
Article Rating
Kongsikan artikel ini


PRU 14 – DETIK PERUBAHAN DAN MENJATUHKAN HUKUMAN

Parlimen sah dibubarkan berkuatkuasa esok, tetapi yang nyatanya Najib Razak hanya berani membubarkan Parlimen setelah RoS membubarkan Bersatu terlebih dahulu.
Pengumuman dibuat pagi ini oleh Najib sebentar tadi.
Tidak cukup dengan Pakatan Harapan tidak diberi kelulusan, hanya setelah Bersatu dibubarkan oleh Ros saja yang akhirnya memberi kekuatan kepada Najib untuk membubarkan Parlimen.
Patutlah pembubaran ini sengaja dilewat-lewatkan sehingga ke hujung tempoh, tujuannya tidak lain ialah untuk memberi ruang kepada RoS mencari sebab dan alasan untuk membubarkan Bersat terlebih dahulu.
Di sebalik sering mengaku dirinya berdarah Bugis, pahlawan Bugis dan pendekar Bugis, keberanian Najib tidaklah setara mana – dengan lelaki tua berusia 93 tahun pun hatinya selalu kecut ketakutan.
Ternampak bahawa Najib tiada keberanian sebenar, jauh sekali memiliki ciri-ciri pendekar untuk berdepan dengan Tun Mahathir Mohamad yang mengetuai Pakatan Harapan secara adil dan di atas padang tarian yang sama rata.
Bagaimanapun, luahan dua bekas menteri, Dr. Rais Yatim dan Rafidah Aziz terhadap apa yang dilakukan oleh RoS kepada Bersatu ( tentunya atas tanggapan bahawa tindakan RoS itu adalah atas arahan pemimpin politik) seharusnya membuatkan Najib rasa malunya dengan dirinya sendiri.
Kata Dr. Rais, pembubaran Bersatu yang dilakukan di ambang PRU 14 adalah sesuatu yang tidak kena dan seolah-olah menyembelih demokrasi dalam negara ini.
Tak malukah Najib dengan hakikat itu?
Rafidah pula, seorang perempuan hakikatnya, meminta Najib bertarung seperti pendekar sebenar dalam pilihanraya kali ini.
Lagi sekali, tak malukah Najib, seorang perempuan seperti Rafidah,  seolah-olah menggesanya menjadi jantan dan lelaki sebenar untuk berhadapan dengan Tun Mahathir?
Kepada pengundi semua, pilihan PRU 14 ini adalah untuk kita, masa depan kita, anak-anak kita dan generasi seterusnya.
Jika kita merasakan Najib cuba memenangi pilihanraya dengan cara yang tidak adil, mewujudkan padang tarian yang tidak sama rata dan menggunakan sekian banyak instrumen kerajaan bagaikan mereka itu parti komponen BN, inilah masanya kita sebagai rakyat, pengundi dan pembayar cukai untuk menjatuhkan hukuman.
Di banyak negara lain, pemimpin seperti Najib ini sudah lama diketepikan dan tidak diperlukan, lalu jangan kita terus kaku serta ketinggalan tanpa perubahan.
Perubahan kali ini adalah suatu kebaikan untuk kita semua.
(ShahbudinHusin 06/04/2018)

0

0

votes
Article Rating
Kongsikan artikel ini


SIMBOL PKR PILIHAN TEPAT MEWAKILI PAKATAN HARAPAN

Sebagaimana yang dijangka, malah disebut beberapa kali dalam tulisan sebelum ini, Pakatan Harapan akhirnya memilih simbol PKR sebagai lambang tunggal untuk semua calon gabungan itu dalam pilihanraya akan datang ini.
Sekaligus ini merupakan suatu kejayaan bagi gabungan pembangkang yang buat pertama kalinya dapat membuat persetujuan bersama berhubung penggunaan satu simbol itu.
Ini juga menunjukkan Tun Mahathir Mohamad selaku Pengerusi Pakatan Harapan telah mendapat penghormatan yang tinggi di mana usahanya untuk menyatukan parti-parti pembangkang telah mendapat respon yang baik serta membuahkan kejayaan akhirnya.
Penggunaan satu simbol ini adalah suatu lagi kejayaan Pakatan Harapan dalam usaha menumbangkan BN, setelah sebelum ini turut berjaya menyelesaikan pembahagian kerusi dan menetapkan Tun Mahathir sebagai calon Perdana Menteri ke-7.
Hakikatnya, tidaklah mudah untuk membuat persetujuan ini, terutamanya melibatkan DAP yang sejak  pilihanraya 1969 lagi telah menggunakan logo roket, bahkan simbol itu sudah begitu dekat dengan hati orang-orang Cina.
Tetapi, demi agenda yang lebih besar untuk menyelamatkan Malaysia dan menunjukkan kesepakatan bersama untuk menentang BN di bawah satu simbol, DAP telah melakukan suatu pengorbanan besar yang tidak mudah sebenarnya.
Untuk itu, tahniah dan syabas kepada DAP kerana akhirnya memilih untuk berjiwa besar demi masa depan Malaysia yang lebih baik selepas ini.
Namun demikian, penggunaan satu simbol ini tidak seharusnya menimbulkan masalah besar kepada semua parti dalam Pakatan Harapan. Pendekatannya adalah mirip seperti UMNO, MCA, MIC dan lain-lain parti komponen BN yang meninggalkan simbol masing-masing, sebaliknya hanya menggunakan lambang dacing untuk menyertai pilihanraya.
BN sendiri sebenarnya tidak mungkin berjaya menjadi kerajaan melebihi 60 tahun jika semua parti komponennya menggunakan lambang masing-masing setiap kali pilihanraya diadakan.
Oleh kerana usaha menubuhkan Pakatan Harapan menghadapi sekatan dan nama serta simbol gabungan itu tidak boleh digunakan,  maka mengguna atau meminjam simbol PKR adalah pilihan yang tepat dan terbaik.
PKR adalah parti pelbagai kaum yang tidak ubah seperti BN juga kedudukannya, selain namanya sudah agak dikenali ramai. Jika PKR pelbagai kaum, BN juga pelbagai kaum.
Kiranya dengan UMNO menggunakan lambang dacing yang pelbagai kaum tidak menyebabkan perjuangan Melayunya terpadam, begitu juga perjuangan Bersatu membela orang Melayu tidak berubah hanya kerana menggunakan simbol PKR.
Malah, dengan adanya satu simbol tunggal PKR itu, kerja jahat UMNO untuk mengelirukan pengundi dan membuat tuduhan palsu serta menakut-nakutkan pengundi Melayu terhadap DAP dan lambang roket, dengan sendirinya tidak laku lagi dalam pilihanraya kali ini.
Juga, tidak harus timbul sebarang keraguan sama ada calon Bersatu, DAP dan Amanah boleh menggunakan simbol PKR atau tidak. Turut tidak harus timbul ialah keperluan calon-calon Bersatu, DAP dan Amanah menjadi ahli PKR terlebih dahulu sebelum boleh bertanding menggunakan logo parti pimpinan Dr. Wan Azizah Wan Ismail itu.
Praktisnya sudah berlaku sebelum ini di mana ahli PSM  atau Parti Sosialis Malaysia misalnya pernah meminjam logo PKR untuk bertanding di Parlimen Sungai Siput dan DUN Kota Damansara.
Untuk itu, amalan yang sama akan digunapakai kali ini di mana calon-calon Bersatu, DAP dan Amanah akan meminjam atau menggunapakai simbol PKR untuk menyertai pilihanraya, selain calon PKR sendiri sudah tentunya wajib menggunakan logo yang sama.
Pendekatan itu adalah suatu kejayaan bagi Pakatan Harapan yang tidak diberi kelulusan dan menjadikan ia semakin dekat untuk menjadi kerajaan baru bagi Malaysia menggantikan BN, meskipun di saat-saat akhir Bersatu cuba dilemahkan oleh Najib yang semakin terdesak dengan menggunakan RoS untuk membubarkan pendaftarannya.
(ShahbudinHusin 07/04/2018)

0

0

votes
Article Rating
Kongsikan artikel ini


ADAKAH ROS TIDAK FAHAM ATAU SENGAJA TAK MAHU FAHAM?

KENYATAAN MEDIA PRESIDEN PPBM

 Perintah pembubaran sementara terhadap PPBM yang dikeluarkan oleh ROS di bawah Seksyen 14(5) Akta Pertubuhan 1966 telah digunakan oleh Umno untuk menggambarkan bahawa PPBM sebuah parti yang tidak terurus dan telah melanggar perlembagaannya sendiri.

 Kononnya, dengan ‘kegagalan’ PPBM mematuhi notis Seksyen 14(2) Akta Pertubuhan 1966, PPBM tidak boleh menyalahkan sesiapa jika dibatalkan pendaftarannya oleh ROS. Ini yang dicanang oleh Umno.

 Di dalam notis seksyen 14(2), ROS meminta PPBM mengemukakan maklumat-maklumat mengenai alamat berdaftar parti, jumlah keahlian pada bulan Februari 2018, senarai ahli jawatankuasa di peringkat pusat, bahagian dan cawangan, minit mesyuarat agung tahunan di peringkat pusat, bahagian dan cawangan, penyata kewangan parti yang telah diaudit,  dan maklumat mengenai sumber kewangan dan apa-apa harta yang dimiliki oleh PPBM.

 Semua maklumat ini sebenarnya telah pun ada dalam rekod ROS. Selepas Perhimpunan Agung Tahunan PPBM diadakan pada 30 Disember 2017, Setiausaha Agung PPBM telah menghantar maklumat yang sama kepada ROS dalam tempoh 60 hari selepas perhimpunan diadakan selaras dengan kehendak Akta Pertubuhan 1966.

 Yang tidak dikemukakan kepada ROS ialah perkara-perkara yang TIDAK TERPAKAI kepada PPBM. Misalnya, ROS meminta supaya PPBM mengemukakan minit mesyuarat agung tahunan cawangan parti. ROS sebagai pihak yang berkuasa mendaftarkan cawangan pertubuhan semestinya tahu bahawa sehingga kini tiada satu pun cawangan PPBM yang telah didaftarkan.

 Bagaimana mungkin PPBM mengemukakan suatu maklumat mengenai perkara yang tidak wujud? Sudah tentu tidak masuk akal untuk mengatakan PPBM gagal mematuhi arahan ROS dalam perkara ini.

 PPBM telah memaklumkan kepada ROS dalam surat bertarikh 29 Mac 2018 bahawa maklumat yang diminta itu tidak terpakai kepada PPBM, dan ROS tidak pula meminta apa-apa maklumat tambahan dalam surat jawapannya kepada PPBM bertarikh 2 April 2018.

 Di dalam notis Seksyen 14(2), ROS juga meminta PPBM mengemukakan minit mesyuarat agung bahagian bagi tahun 2016 dan 2017. Perkara ini juga tidak terpakai kepada PPBM. Ini kerana tidak ada satu bahagian pun yang tertubuh pada tahun 2016.

 Tarikh paling awal bahagian PPBM  mendapat sijil penubuhan bahagian daripada ROS ialah pada 24 Julai 2017. Tidakkah ROS menyemak rekodnya sendiri sebelum meminta maklumat ini melalui notis Seksyen 14(2)?

 Untuk minit mesyuarat agung tahunan bahagian bagi tahun 2017 pula, telah berkali-kali menerusi surat-surat bertarikh 23 November 2017, 8 Disember 2017 dan 22 Disember 2017, PPBM menjelaskan kepada ROS bahawa bahagian-bahagian PPBM masih belum cukup tempoh setahun penubuhannya pada tahun 2017, dan oleh yang demikian, menurut tafsiran Perlembagaan PPBM yang dibuat oleh Majlis Pimpinan Tertinggi PPBM, semua bahagian PPBM tidak boleh mengadakan persidangan tahunan sehingga cukup tempoh setahun penubuhan.

 Kami juga berkali-kali mengingatkan ROS di dalam surat-surat tersebut bahawa menurut Perlembagaan PPBM yang diluluskan oleh ROS sendiri, MPT PPBM mempunyai kuasa mutlak untuk mentafsir perlembagaannya. Perkara ini juga semestinya telah berada di dalam pengetahuan ROS.

 Inilah dua perkara yang saya sebut TIDAK TERPAKAI kepada PPBM. Tetapi malangnya, sepertimana biasa media massa yang dikuasai oleh UMNO telah memutar belitkan fakta dengan mengatakan PPBM gagal mematuhi arahan notis Seksyen 14(2). Perkara ini diburukkan lagi dengan tindakan ROS mengeluarkan perintah sementara pembubaran PPBM di bawah Seksyen 14(5) kerana kononnya PPBM telah gagal mematuhi perintah di dalam notis Seksyen 14(2).

 PPBM sebenarnya telah mengambil pendirian untuk MEMATUHI semua arahahan ROS sejak dari awal lagi. Kerana itu, kami sebelum ini tidak pernah mengambil tindakan undang-undang untuk mengenepikan perintah ROS. Kami percaya sebagai sebuah pertubuhan yang sah berdaftar di sisi undang-undang negara, PPBM mesti mematuhi kehendak undang-undang negara dan perlembagaan parti.

 Namun, tindakan ROS mengeluarkan perintah sementara pembubaran PPBM di bawah seksyen 14(5) sedangkan PPBM telah mematuhi notis ROS di bawah seksyen 14(2) adalah satu tindakan  selingkuh yang melampaui kuasanya di bawah undang-undang. Oleh kerana itu, PPBM telah memfailkan satu tindakan semakan kehakiman di mahkamah untuk mencabar keputusan ROS.

 Perintah sementara pembubaran PPBM di bawah seksyen 14(5) juga tidak menghalang PPBM untuk melaksanakan aktiviti-aktiviti parti. PPBM masih boleh berfungsi sebagai sebuah parti politik yang sah.

 Yang disebut oleh ROS dalam sidang medianya bahawa PPBM tidak boleh melaksanakan aktiviti parti adalah merujuk kepada pertubuhan menyalahi undang-undang yang mana pendaftarannya telah dibatalkan oleh ROS.

 PPBM sehingga kini TIDAK DIBATALKAN pendaftarannya oleh ROS. Oleh itu PPBM boleh terus berfungsi sebagai sebuah pertubuhan politik yang sah di sisi undang-undang. Ini pendirian PPBM.

 Tindakan ROS mengeluarkan perintahan sementara pembubaran PPBM melambangkan sikap durjana Najib dan UMNO yang merasakan kehadiran PPBM di gelanggang politik negara  amat menggugat kedudukannya. Kita akan terus mempertahankan keabsahan PPBM dengan apa cara sekalipun. Kita tidak akan tunduk kepada sebarang bentuk ancaman dan ugutan. Kita yakin kita di pihak yang benar.

 Saya menyeru ahli-ahli PPBM supaya terus cekal dalam perjuangan menyelamatkan Malaysia. Teguhkan semangat, kukuhkan perpaduan, rapatkan barisan untuk melawan kemungkaran. Berjuanglah di dalam satu saf bersama-sama rakan-rakan Pakatan Harapan seumpama sebuah binaan yang tersusun kukuh. Sepertimana firman Allah s.w.t di dalam surah al-Saf, ayat 4:

 إِنَّ اللَّهَ يُحِبُّ الَّذِينَ يُقَاتِلُونَ فِي سَبِيلِهِ صَفًّا كَأَنَّهُمْ بُنْيَانٌ مَرْصُوصٌ (الصف4)

 “Sesungguhnya Allah menyukai orang-orang yang berperang di jalan-Nya dalam barisan yang teratur seakan-akan mereka seperti suatu bangunan yang tersusun kukuh.

 Gendang perang telah dipalu. Maralah dengan semangat juang yang membara demi menyelamatkan nusa yang tercinta!
TAN SRI DATO’ HJ MUHYIDDIN HJ MOHD YASSIN
 Presiden
 Parti Pribumi Bersatu Malaysia
 7 April 2018.
ULASAN
 – Berdasarkan penjelasan serta huraian panjang oleh Muhyiddin Yassin ini, satu perkara yang bermain di fikiran ialah – adakah Ketua Pengarah ROS, Surayati Ibrahim tidak faham kedudukan sebenar Bersatu atau sengaja tidak mahu memahaminya?

 Apakah beliau seperti diarahkan oleh pihak lain untuk mengambil tindakan terhadap Bersatu kerana hanya sehari selepas pembubaran Bersatu yang diumumkan oleh ROS, barulah Najib Razak berani membubarkan Parlimen?

 Apa pun, oleh kerana Parlimen sudah dibubarkan, tarikh pengundi dalam penantian dan cahaya kemenangan semakin terang menyebelahi Pakatan Harapan,  semua halangan harus diketepikan buat seketika dan slogan Lawan Tetap Lawan  mesti menjadi azimat sehingga kejayaan benar-benar berada dalam genggaman.

 Selepas BN hilang kuasanya nanti, “segala macam ROS” pasti akan layu dengan sendirinya!!
(ShahbudinHusin 07/04/2018)

0

0

votes
Article Rating
Kongsikan artikel ini


BENARKAH EXCO KEDAH DAN DIKATAKAN BAKAL CALON BN PARLIMEN MERBOK ADA
HUTANG RM48 JUTA?

Ahli Exco Kedah, Tajul Urus Mohd Zain kini disebut-sebut sedang berada di senarai teratas untuk bertanding di kerusi Parlimen Merbok dalam pilihanraya akan datang.
Namanya sedang menjadi sebutan ramai – dari Alor Setar hingga ke Putrajaya – dan Tajul Urus sendiri boleh dikatakan gembira dengan perkembangan tersebut.
Beliau dipercayai menjadi pilihan pihak tertentu yang rapat dengan Najib Razak dan kebiasaannya, adalah terlalu sukar untuk Perdana Menteri menolak kehendak pihak terbabit.
Kerusi Parlimen Merbok sekarang dipegang oleh Prof. Dr. Ismail Daut yang berjaya menewaskan pencabarnya,  Nor Azrina Surip daripada PKR dalam pilihanraya 2013 yang lalu dengan majoriti 4,122 undi.
Tajul Urus pula adalah Adun Tanjung Dawai merangkap Exco Negeri Kedah setelah menang menewaskan calon Pas, Ahmad Fakhruddin Fakhrurazi dengan majoriti 3,780 undi.
Pada pilihanraya umum 2008, Tajul Urus dipilih sebagai calon BN untk kerusi Parlimen Merbok, tetapi beliau tewas kepada Rashid Din daripada PKR dengan kekurangan 3,098 undi.
Dengan yang demikian, kiranya benar Tajul Urus dikembalikan untuk bertanding di Parlimen Merbok, ini tidak ubah seperti cubaan menebus kembali kekalahannya dalam pilihanraya 2008 yang lalu itu.
Soalnya, apakah Tajul Urus benar-benar calon yang “winnable” dan bukan liabiliti kepada UMNO dan BN?
Berdasarkan dokumen mahkamah yang diterima, beliau dipercayai ada mempunyai hutang sebanyak RM48 juta dengan sebuah bank berkaitan projek pembinaan kilang di Sabah.
Akibat kegagalan membuat pembayaran, bank tersebut telah menyaman tiga defendan, termasuk Tajul Urus pada 2016 dan pihak mahkamah pada 2017 telah mengarahkan pembayaran sebanyak RM48 juta itu terhadap ketiga-tiga defendan.
Pada 26 Mac lalu, Mahkamah Rayuan telah menolak rayuan ketiga-tiga defendan berhubung rayuan mereka terhadap pembayaran hutang tersebut.
Ini menjadikan ketiga-tiga defendan tersebut terpaksa membayar hampir RM70 ribu sebulan kepada bank berkenaan.
Sekiranya benar Tajuk Urus masih berada di senarai teratas untuk dipertaruhkan bertanding dalam pilihanraya akan datang, lebih-lebih lagi jika dipindahkan bertanding di peringkat Parlimen, adakah beliau, dalam keadaan bebanan hutang yang ditanggungnya sekarang ini, benar-benar merupakan calon yang layak, “winnable” dan tidak merupakan suatu liabiliti kepada UMNO dan BN?
(ShahbudinHusin 07/04/2018)

0

0

votes
Article Rating
Kongsikan artikel ini


APAKAH SPR JUGA MAHU JADI SEPERTI ROS, PENGGUNAAN SIMBOL PKR PERLU
KEBENARAN PRESIDEN PKR, BUKAN KELULUSAN SPR?

Peraturan berhubung penggunaan simbol untuk calon-calon yang bertanding dalam pilihanraya sebenarnya sudah cukup jelas. Ia terkandung dalam peraturan SPR sendiri.
Dalam peraturan di bawah tajuk “Simbol Untuk Calon Parti Politik dan Calon Bebas” perkara 4.1 ada menyebut:
“Tiap-tiap  Calon dikehendaki menggunakan simbol dalam pilihanraya. Simbol itu akan dicetak bersebelahan dengan nama Calon dalam kertas undi.  Simbol yang akan digunakan adalah simbol yang telah diluluskan oleh Suruhanjaya Pilihan Raya. Seseorang Calon daripada mana-mana parti politik yang telah didaftarkan  akan dibenarkan menggunakan  simbol parti yang telah diluluskan oleh Suruhanjaya Pilihan Raya. Jikalau Calon itu mewakili parti politik, Calon itu hendaklah mengemukakan  kepada PP suatu surat kuasa  yang ditandatangani oleh seorang pegawai parti  yang bertanggungjawab membenarkan Calon itu menggunakan simbol berkenaan dalam pilihanraya.”
Berdasarkan peraturan itu, dengan mudah difahami bahawa penggunaan simbol parti yang hendak digunakan oleh mana-mana calon dalam pilihanraya mestilah mendapat kebenaran atau surat kuasa atau watikah daripada parti yang berkenaan.
Jika sudah ada kebenaran atau surat kuasa atau watikah itu, soal sama ada perlu mendapat kebenaran daripada SPR atau sebaliknya, tidak lagi berbangkit.
Atas dasar itulah, maka dalam beberapa pilihanraya sebelum ini, contohnya Ibrahim Ali yang tidak berparti pernah menggunakan simbol Pas untuk bertanding di Pasir Pasir, Dr Jeyakumar dan Nasir Hashim, kedua-duanya daripada PSM tiada masalah menggunakan lambang PKR untuk bertanding di Sungai Siput dan Kota Damansara.
Hakikatnya, tiada kebenaran atau kelulusan daripada SPR diperlukan untuk seseorang itu daripada menggunakan mana-mana simbol, asalkan mereka ada kebenaran, surat kuasa atau watikah daripada parti yang berkenaan untuk berbuat demikian.
Dalam konteks calon-calon DAP, Amanah dan  Bersatu mahu menggunakan simbol PKR dalam pilihanraya akan datang ini, apa yang diperlukan sebenarnya hanyalah kebenaran, surat kuasa atau watikah daripada Presiden PKR saja.
Asalkan ada surat kebenaran, surat kuasa atau watikah itu, berdasarkan peraturan SPR sendiri, bermakna tiada masalah bagi calon-calon DAP, Amanah dan Bersatu  daripada menggunakan simbol PKR dalam pilihanraya.
Jadi, bagaimana Pengerusi SPR, Hashim Abdullah boleh menyatakan Pakatan Harapan perlu mendapat kebenaran SPR jika mereka mahu menggunakan simbol PKR?
Peraturan mana yang digunakannya?
Perlu juga Hashim ketahui bahawa Pakatan Harapan belum lagi diluluskan kerana Najib takut untuk berdepan secara anak jantan dengan Tun Mahathir.
Oleh yang demikian, soal Pakatan Harapan mahu menggunakan simbol PKR tidak berbangkit sama sekali kerana yang mahu menggunakan simbol PKR ialah calon-calon daripada DAP, Amanah dan Bersatu.
DAP, Amanah dan Bersatu (hanya dibubarkan sementara oleh ROS) pada hakikatnya masih merupakan parti yang sah, begitu juga dengan PKR adalah parti yang sah dan simbol parti itu sudah pun sedia diluluskan untuk digunakan dalam pilihanraya.
Masalah apa lagi sebenarnya?
Apakah setelah ROS selesai memainkan peranannya untuk membantu dan sebagai perkakas kepada Najib, UMNO dan BN untuk memenangi pilihanraya akan datang dengan tidak memberi kelulusan kepada Pakatan Harapan dan kemudian membubarkan Bersatu sehari sebelum Parlimen dibubarkan, maka kini giliran SPR pula memainkan peranan yang sama?
Tidak cukupkah lagi dengan SPR melakukan lakaran baru kawasan pilihanraya yang kontroversi dan dilihat tidak adil serta condong kepada BN sebelum ini?
(ShahbudinHusin 08/04/2018)

0

0

votes
Article Rating
Kongsikan artikel ini


PESANAN KHAS ANWAR KEPADA RAKYAT MALAYSIA MENJELANG PRU 14

 Sepertimana yang pernah saya ungkapkan dulu, jasad saya dipenjara, tetapi jiwa saya tetap merdeka.

 Tidak bermakna bagi kalangan yang merasakan bebas tetapi hidup dengan permikiran terbelenggu, takut menyatakan yang hak dan menafikan rompakan besar yang berlaku seperti dalam skandal 1MDB dan Felda.

 Saya ingin menyeru semua, terutama kalangan muda untuk tampil secara berani mendokong Agenda perubahan dan menyokong PH dalam PRU 14.

 Inilah peluang terbaik untuk kita mengecapi udara bebas, peduli nasib rakyat yang kini terbeban dengan karenah harga barang yang meningkat akibat cukai GST.

 Berilah peluang kepada PH mengendali negara dengan mengutamakan kepentingan rakyat.

 Kecuaian dan keengganan kita bertindak sekarang akan memerangkap kita di bawah pimpinan UMNO-BN; yang terus angkuh dan meneruskan budaya memunggah kekayaan memperkaya golongan kecil pemimpin.

 Dedak dan habuan hanya diedar menjelang PRU untuk mengekalkan kuasa.

 Ayuh, marilah kita mara bersama menggunakan hak kita dengan bijak, menolak kezaliman dan rasuah pemerintah UMNO-BN , dan mengangkat martabat dan darjat bangsa dan negara Malaysia.

 Anwar Ibrahim

0

0

votes
Article Rating
Kongsikan artikel ini


SPR AKHIRNYA AKUR…..

SPR akhirnya akur bahawa Pakatan Harapan atau lebih tepat, calon-daripada DAP, Amanah dan Bersatu tidak perlu mendapat kebenaran suruhanjaya itu jika ingin menggunakan simbol PKR dalam pilihanraya akan datang ini.
“Kenyataan SPR telah disalah erti seolah-olah keputusan untuk penggunaan lambang PKR oleh ahli parti lain untuk tujuan pilihanraya mesti mendapat kebenaran daripada SPR.
“Ingin ditegaskan kebenaran untuk menggunakan logo PKR  oleh calon yang ingin bertanding  atas tiket parti itu adalah di bawah bidang kuasa parti itu,” kata Pengerusi SPR, Hashim Abdullah dalam suatu kenyataan.
Bagaimanapun, dalam kenyataan itu juga, Hashim memberitahu, sekiranya mereka memilih untuk menggunakan lambang PKR, bermakna hanya lambang berkenaan saja dibenar untuk digunakan di sepanjang tempoh kempen diadakan.
Dengan penjelasan ini, bermakna tiada masalah langsung bagi calon-calon Pakatan Harapan yang  mewakili DAP, Amanah, Bersatu serta PKR sendiri daripada menggunakan simbol tunggal iaitu lambang parti PKR dalam pilihanraya akan datang ini.
Penggunaan simbol tunggal itu akan lebih memudahkan Pakatan Harapan berlawan, seterusnya menumbangkan Najib, UMNO dan BN kerana tiada lagi unsur-unsur kekeliruan di kalangan pengundi.
Dengan itu – LAWAN TETAP LAWAN!!!
(ShahbudinHusin 08/04/2018)

0

0

votes
Article Rating
Kongsikan artikel ini